title: Ludwig Wittgensteinin elämäkerta

text: 28. heinäkuuta 1914 Itävalta julisti sodan Serbialle, ja Ensimmäinen maailmansota syttyi. Seuraavina päivinä Wittgenstein ja Pinsent suunnittelivat vielä lomaansa kirjeenvaihdossaan, mutta pian Englanti ja Itävalta-Unkari olivat sodassa eri puolilla, eikä Wittgenstein onnistunut lähtemään maasta. Hän ilmoittautui vapaaehtoiseksi armeijaan 7. elokuuta, vaikka hänet oli vapautettu palveluksesta tyrän vuoksi. Hänen motiivinsa liittyä armeijaan eivät olleet pelkästään isänmaallisia, vaan hän halusi tehdä jotain muuta kuin ajatustyötä ja koki velvollisuudekseen jakaa sodan ihmisille aiheuttaman taakan.


title: Ludwig Wittgensteinin elämäkerta

text: Wittgenstein määrättiin tykistörykmenttiin Krakovaan itärintamalle. Hän palveli venäläisiltä vallatulla Goplana-laivalla Veiksel-joella eikä ilmeisesti osallistunut taisteluihin. Hän ei pitänyt palvelustovereistaan ja vertasi päiväkirjassaan tilannettaan kouluaikoihinsa Linzissä. Hänen mielensä kuitenkin muutti krakovalaisesta kirjakaupasta löytämänsä Leo Tolstoin "Evankeliumin", jota lukiessaan hän koki uskonnollisen kääntymyksen. Hän alkoi jälleen tukeutua ajatukseen siitä, että mitä tahansa tapahtuikaan ”ulkomaailmassa”, hän itse olisi turvassa.


title: Ludwig Wittgensteinin elämäkerta

text: Wittgensteinin tehtävä laivalla oli käyttää öisin valonheitintä, mikä oli usein hyvin vaarallista. Hän kirjoitti tuolloin paljon logiikasta ja keksi syyskuun lopulla kielen kuvateorian. Hän kertoi myöhemmin Georg Henrik von Wrightille, että lukiessaan sanomalehdestä raporttia Pariisissa käydystä, tuohon aikaan harvinaista autokolaria käsitelleestä oikeudenkäynnistä hän oli tullut ajatelleeksi, että oikeuden istunnossa tapahtumien havainnollistamiseen käytetyt pienoismallit kuvasivat tapahtumaa, koska niiden suhde toisiinsa vastasi olioiden suhdetta todellisessa kolarissa, ja samanlainen rakenteellinen vastaavuussuhde pätisi myös lauseiden ja asiaintilojen välillä. Propositio kuvaa siis loogisen rakenteensa ansiosta mahdollista asiaintilaa.


title: Ludwig Wittgensteinin elämäkerta

text: Marraskuun alussa Itävallan joukot olivat perääntymässä, ja Goplana suuntasi kohti Krakovaa, jossa joukkojen oli majoittua talven ajaksi, kun Wittgenstein sai Georg Traklilta kirjeen. Trakl toivoi, että Wittgenstein tulisi tapaamaan häntä Krakovaan, jossa hän oli psykiatrisessa hoidossa. Wittgenstein oli hyvin innostunut tapaamisesta, mutta kun hän saapui Krakovaan 5. marraskuuta, Trakl oli kuollut hänelle sairaalassa määrätyn kokaiinin yliannostukseen.


title: Ludwig Wittgensteinin elämäkerta

text: Joulukuussa 1914 Wittgenstein siirrettiin Krakovassa sijaitsevaan tykistöverstaaseen, ja hänen tehtäväkseen tuli luetteloida kasarmin ajoneuvoja. Hän sai oman huoneen ja piti uusista palvelustovereistaan. Tuolloin hänellä ei ollut aikaa tai mielenkiintoa pohtia filosofiaa, mutta hän luki muun muassa Friedrich Nietzschen kokoelmateosta, jossa oli mukana teos "Antikristus". Vaikka hän hyväksyi osia Nietzschen kritiikistä kristinuskoa kohtaan, hän oli yhä vakuuttunut, että kristinusko oli ”ainoa varma tie onnellisuuteen”. Wittgensteinille uskonnossa ei ollut niinkään kyse uskomuksista, vaan ennen kaikkea tunteista ja käytännöistä.


title: Ludwig Wittgensteinin elämäkerta

text: Wittgenstein nimitettiin pian sotilasvirkamieheksi ja myöhemmin adjutantiksi. Helmikuun alussa hänet asetettiin pajan johtoon, mutta hän ei viihtynyt esimiehen roolissa. Vaikeuksia aiheutti muun muassa se, että hän oli upseerin asemassa ilman vastaavaa sotilasarvoa. Hän pyysi ylennystä tai siirtoa toiseen tehtävään, mutta mitään ei tapahtunut. Vuoden 1915 ensimmäisinä kuukausina hän ei kirjoittanut filosofiaa, mutta oli kirjeenvaihdossa muun muassa Keynesin ja Pinsentin kanssa. Huhtikuussa hänet asetettiin koko verstaan johtoon. Touko- ja kesäkuussa hän alkoi jälleen työskennellä filosofian parissa: noina kuukausina hän kirjoitti noin kolmasosan huomautuksista, jotka on julkaistu myöhemmin nimellä "Muistikirjoja 1914–1916".


title: Ludwig Wittgensteinin elämäkerta

text: Wittgenstein loukkaantui lievästi tykistöverstaalla sattuneessa räjähdyksessä kesällä 1915. Hän oli ensin sairaalassa noin viikon ja sen jälkeen Wienissä kolmen viikon lomalla. Hänen palatessaan lomalta tykistöverstas oli siirretty nykyisen Ukrainan alueelle Sokaliin, jonne Itävallan armeija oli edennyt Gorlice-Tarnówin offensiivissa, ja paja toimi nyt junassa juna-asemalla. Hän ystävystyi tohtori Max Bielerin kanssa, ja he keskustelivat päivittäin useiden tuntien ajan muun muassa filosofiasta, Tolstoin "Evankeliumista" tai Fjodor Dostojevskin "Karamazovin veljeksistä". Tällöin Wittgenstein myös ensimmäisen kerran alkoi koota huomautuksiaan tutkielman muotoon.


title: Ludwig Wittgensteinin elämäkerta

text: Maaliskuussa 1916 Wittgenstein lopulta siirrettiin pois verstaasta, kun hänet määrättiin Itävallan seitsemänteen armeijaan kiinnitettyyn tykistörykmenttiin itärintaman eteläosaan, lähelle Romanian rajaa. Hän oli odottanut kauan mahdollisuutta osallistua taisteluun, mutta pian saapumisensa jälkeen hän sairastui. Häntä ei kuitenkaan jätetty jälkeen, ja pian parantumisensa jälkeen hänet määrättiin hänen omasta pyynnöstään vaaralliselle paikalle tähystäjäksi. Hän rukoili jatkuvasti ja kiitti Jumalaa selviytymisestään. Hän ei pitänyt uusista palvelustovereistaan. Maalis-toukokuussa hän kirjoitti vähän logiikkaa, mutta kun Venäjän joukot aloittivat kesäkuussa Brusilovin hyökkäyksen ja Wittgensteinin rykmentti kärsi suuria tappioita, hänen työnsä luonne alkoi laajeta puhtaasta logiikasta käsittelemään myös muun muassa Jumalaa ja elämän tarkoitusta, ja hän alkoi ajatella, että nämä elämänfilosofiset pohdiskelut ovat yhteydessä hänen logiikkaa käsitteleviin töihinsä. Hänelle myönnettiin hyökkäyksen aikana kunniamerkki, koska hän ei ollut kehotuksista huolimatta poistunut vartiopaikaltaan, ja hänet ylennettiin ensin "Vormeisteriksi" ja myöhemmin korpraaliksi. Elokuun lopulla hänet lähetettiin Olomouciin upseerikoulutettavaksi. Ennen siirtymistään sinne hän oli lomalla Wienissä.


title: Ludwig Wittgensteinin elämäkerta

text: Wittgenstein sai Adolf Loosilta tämän entisen oppilaan, Olomoucissa asuneen Paul Engelmannin nimen ja osoitteen. Engelmann esitteli nuorista sivistyneistä miehistä koostuneelle ystäväpiirilleen, ja Wittgenstein viihtyi heidän seurassaan. Erityisen hyvin Wittgenstein kuitenkin ystävystyi Engelmannin kanssa, ja he keskustelivat paljon muun muassa uskonnosta ja Wittgensteinin tekeillä olleesta kirjasta. Wittgenstein palasi etulinjaan tammikuussa 1917, nyt reservin luutnantiksi ylennettynä Itävallan kolmanteen armeijaan Karpaattien pohjoispuolelle. Helmikuun vallankumouksen jälkeen itärintamalla oli hiljaista, ja Wittgenstein sai lomaa, jonka hän vietti Wienissä. Heinäkuussa Venäjän armeija aloitti kuitenkin Kerenskin hyökkäyksen, ja Wittgenstenille myönnettiin puolustustaistelusta ansiomitali. Hän pysyi Ukrainassa aina Brest-Litovskin rauhaan maaliskuuhun 1918 saakka. Luultavasti tältä ajalta on peräisin "Tractatus logico-philosophicus" -teoksen varhainen versio, joka on julkaistu nimellä "Prototractatus".


title: Ludwig Wittgensteinin elämäkerta

text: Wittgenstein oli ylennetty luutnantiksi helmikuussa 1918, ja maaliskuussa hänet siirrettiin tykistörykmenttiin Italian rintamalle. Hän sairastui pian Italiaan saavuttuaan ja oli lyhyen aikaa sotasairaalassa Bolzanossa. Hän kuitenkin pystyi osallistumaan hyökkäykseen heinäkuussa. Hänelle esitettiin myönnettäväksi toiminnastaan Itävalta-Unkarin armeijan korkeinta ansiomitalia, mutta hän sai lopulta vähempiarvoisen ansiomerkin. Itse hyökkäys ei kuitenkaan onnistunut.


title: Ludwig Wittgensteinin elämäkerta

text: Heinäkuussa Wittgensteinille myönnettiin syyskuun loppuun kestänyt loma. Hän vietti lomansa Wienissä sekä setänsä Paul Wittgensteinin luona Halleinissa, jossa hän sai valmiiksi "Tractatuksen" lopullisen version. Hän oli saanut heinäkuussa David Pinsentin äidiltä kirjeen, jossa tämä kertoi Pinsentin kuolleen 8. toukokuuta lento-onnettomuudessa Englannissa, jossa hän olit toiminut koelentäjänä. Wittgenstein oli surun murtama ja harkitsi itsemurhaa ja päätti omistaa "Tractatuksen" Pinsentin muistolle. Hän lähetti teoksen Karl Krausin teoksia julkaisseeseen Jahoda -kirjapainoon, mutta he kieltäytyivät julkaisemasta teosta. Wittgenstein tarjosi kirjeessä Gottlob Fregelle kopiota teoksesta ja tämä sanoi lukevansa sen mielellään. Lokakuun lopulla hän matkusti Olomouciin luettaakseen teoksensa Paul Engelmannilla ja palasi sieltä suoraan Italiaan.


title: Ludwig Wittgensteinin elämäkerta

text: Itävalta-Unkarin armeijan rivit alkoivat rakoilla. Ludwigin veli Kurt Wittgenstein ampui itsensä, kun hänen alaisensa eivät noudattaneet hänen käskyjään. 3. marraskuuta Wittgenstein otettiin vangiksi, kuten kaikki alueen itävaltalaisjoukot. Ensin hänet sijoitettiin vankileirille lähelle Comoa, missä hän ystävystyi veistäjä Michael Drobilin ja opettaja Ludwig Hänselin kanssa. Tammikuussa 1919 miehet siirrettiin toiselle leirille Cassinoon. Siellä ollessaan hän päätti ryhtyä kansakoulunopettajaksi. Helmikuussa hän sai lähetettyä postikortin Russellille, johon hän ei ollut ollut yhteydessä kolmeen vuoteen. Hänen onnistui Keynesin avustuksella lähettää kopio käsikirjoituksesta Russellille, ja kesään mennessä hän oli lähettänyt kopiot myös Fregelle ja Engelmannille: ei tiedetä, miten hänen oli onnistunut valmistaa kolme kopiota teoksestaan.


title: Ludwig Wittgensteinin elämäkerta

text: Engelmann piti teoksesta, mutta Frege, jonka mielipidettä hän ilmeisesti odotti eniten, kiinnitti kirjeessään huomiota vain terminologian epäselvyyksiin eikä lainkaan sisällöllisiin seikkoihin, ja nämäkin huomiot koskivat vain teoksen ensimmäisiä sivuja. Russel sen sijaan oli selvästi ymmärtänyt teoksen logiikkaa koskevat huomautukset, mutta ei hyväksynyt ajatusta, että joitakin asioita ei voi sanoa, vaan ne voi vain näyttää. Hän kertoi pitävänsä kirjaa erittäin tärkeänä, mutta ajoittain hämäränä. Wittgenstein vapautettiin vankileiriltä 21. elokuuta 1919, ja hän palasi Wieniin.


title: Ludwig Wittgensteinin elämäkerta

text: Sodan lopussa Wittgenstein oli yksi Euroopan rikkaimmista ihmisistä, mutta kuukauden sisällä kotiinpaluustaan hän luovutti koko omaisuutensa sisaruksilleen. Syyskuussa hän muutti pois perheensä luota ja aloitti opettajakoulutuksen. Tänä aikana hän oli ahdistunut ja hautoi ajatusta itsemurhasta. Hänen tuskaansa lisäsi se, ettei hän saanut "Tractatusta" julkaistuksi. Hän yritti ensin saada Otto Weiningerin "Sukupuolen ja luonteen" julkaisseen Wilhelm Braumüllerin julkaisemaan kirjansa, mutta kieltäytyi, kun Braumüller ehdotti, että Wittgenstein maksaisi itse painokustannukset. Seuraavaksi hän tiedusteli Fregeltä, olisiko kirja mahdollista julkaista eräässä lehdessä, johon tämä oli kirjoittanut artikkeleita. Frege kirjoitti Wittgensteinille, että kirja tulisi todennäköisemmin julkaistuksi, jos sen jakaisi osiin, mutta Wittgenstein ei suostunut tähän. Tämän jälkeen hän kirjoitti Ludwig Fickerille tiedustellen, voisiko kirjan julkaista "Der Brennerissä". Hän lähetti Fickerille käsikirjoituksen ja esitti toisessa kirjeessään kuuluisan näkemyksensä siitä, miten "Tractatus" pitäisi ymmärtää: tärkeämpi osa kirjasta on se, jota siihen ei ole kirjoitettu. Kirjaa ei julkaistu "Der Brennerissäkään", mutta Ficker yritti vielä löytää kirjalle julkaisijan Rainer Maria Rilken kautta. Tämäkään ei kuitenkaan onnistunut.


title: Ludwig Wittgensteinin elämäkerta

text: Marraskuussa Wittgenstein muutti Wittgensteinien perhetuttujen, Sjögrenin perheen luo ja ystävystyi perheen pojan Arvid Sjögrenin kanssa. Joulukuussa hän matkusti Haagiin tapaamaan Russellia selittääkseen tälle "Tractatusta". Vaikka Russell suhtautui varauksella joihinkin kirjan ajatuksiin, hän tarjoutui kirjoittamaan siihen esipuheen. Kun Wittgenstein otti Wieniin palattuaan yhteyttä Leipzigissa sijainneeseen Reclam-kustantamoon, halusivat he kuuluisan Russellin ansiosta tutustua kirjaan. Wittgenstein kuitenkin pettyi Russellin esipuheeseen ja lähettäessään sen Reclamille hän kertoi, ettei sitä saisi julkaista kirjan yhteydessä, jolloin kustantamo hylkäsi kirjan. Wittgenstein masentui syvästi, ja kesällä 1920 hän kirjoitti Russellille, että tämä saisi tehdä kirjalle mitä haluaisi. Wittgenstein pohti jälleen itsemurhaa, mutta sai lohtua kirjeenvaihdostaan Paul Engelmannin kanssa.


title: Ludwig Wittgensteinin elämäkerta

text: 7. heinäkuuta Wittgenstein valmistui opettajakoulutuksesta. Hän työskenteli kesän ajan Klosterneuburgin luostarin puutarhurina. Pitkät työpäivät helpottivat hänen ahdistustaan, mutta hän oli edelleen surullinen Pinsentin kuoleman vuoksi. Syksyllä hän aloitti opettajan työt: hänet määrättiin ensin pikkukaupunkiin Wienin eteläpuolelle, mutta hän kieltäytyi, koska hän halusi maaseudulle. Lopulta hän sai paikan pienestä ja köyhästä Trattenbachin kylästä. Hänen pyrkimyksensä ei kuitenkaan ollut parantaa maalaislasten elinolosuhteita, vaan kehittää heitä sisäisesti opettamalla heille matematiikkaa sekä lukemalla kirjallisuutta ja Raamattua. Ludwig Hänsel, Michael Drobil ja Arvid Sjögren vierailivat usein hänen luonaan. Kyläläiset pitivät Wittgensteinia outona, ja pian alkoi liikkua huhuja, että hän olisi rikas paroni. Wittgenstein pyrki opettajana Itävallan koulureformiliikkeen periaatteiden mukaisesti kannustamaan oppilaita ajattelemaan itsenäisesti pelkän ulkoa opettelun sijaan, mutta hän käytti ruumiillisia rangaistuksia, mikä ei ollut reformiliikkeen oppien mukaista. Vuoden 1921 kevät- ja kesälukukaudella Wittgensteinin innostus Trattenbachia kohtaan alkoi hävitä, kun oppilaiden vanhemmat sekä muut opettaja vastustivat hänen pyrkimyksiään opettaa lapsia tavallista syvällisemmin.


title: Ludwig Wittgensteinin elämäkerta

text: Kiinassa ollut Russell kertoi kirjeessään Wittgensteinille jättäneensä "Tractatuksen" julkaisemisen entisen oppilaansa Dorothy Wrinchin huolehdittavaksi. Wittgenstein vietti kesälomansa Norjassa Arvid Sjögrenin kanssa ja asui Skjoldenissa mökissään, joka oli valmistunut sodan aikana. Palattuaan lomaltaan hän sai Englantiin palanneelta Russellilta kirjeen, jossa tämä kertoi, että "Tractatus" tultaisiin julkaisemaan "The International Library of Psychology, Philosophy and Scientific Method" -monografiasarjassa, jonka toimittaja oli Russellin ystävä Charles Kay Ogden. Tästä tietämättä Wrinch oli lähestynyt saksalaisia kustantamoita, kun Cambridge University Press oli kieltäytynyt julkaisemasta kirjaa, ja saanut hyväksyvän vastauksen Wilhelm Ostwaldilta Russellin esipuheen ansiosta. Kirja julkaistiin Ostwaldin "Annalen der Naturphilosophie" -aikakausjulkaisussa, mutta siinä oli paljon kirjoitusvirheitä ja virheellisiä merkkejä loogisten konnektiivien paikalla.


title: Ludwig Wittgensteinin elämäkerta

text:
Talvella 1921–1922 tuolloin 18-vuotias opiskelija Frank Ramsey käänsi "Tractatuksen" englanniksi, ja Wittgenstein sai käännöksen maaliskuussa. Wittgenstein tarkensi Ostwaldin painoksen virheistä ja Ramseyn väärinymmärryksistä johtuneita epätarkkuuksia ja muokkasi käännöstä sujuvammaksi englanniksi. Hän myös valitsi kirjan nimeksi "Logisch-Philosophische Abhandlungin" suoran käännöksen ja Russellin ehdottaman nimen "Philosophical Logic" sijaan Mooren ehdotuksen "Tractatus Logico-Philosophicus", joka mukailee Baruch Spinozan teoksen "Tractatus theologico-politicus" nimeä. Kun kävi ilmi, että Ostwaldin painoksesta oli jäänyt pois eräs Wittgensteinin myöhemmin lähettämä huomautus, Ogden kysyi, voisiko Wittgenstein lähettää lisää selventäviä propositioita vaikeatajuiseen kirjaan, mutta tämä kieltäytyi tästä jyrkästi. Kesäkuussa Wittgenstein luovutti kaikki oikeudet "The International Libraryn" julkaisija Kegan Paulille, eikä siten saanut lainkaan korvausta kirjan julkaisemisesta tai rojalteja sen myynnistä.
Elokuussa Wittgenstein ja Russell tapasivat Innsbruckissa. He riitelivät uskonnollisista ja moraalisista seikoista, ja heidän ystävyyssuhteensa päättyi tähän tapaamiseen. Syyskuussa Wittgenstein lähti Trattenbachista ja opetti hetken Haßbachin kylässä, mutta jo marraskuussa hän siirtyi Puchbergiin. Hän ei pitänyt kummankaan kylän ihmisistä. Marraskuussa hän sai myös ensimmäisen kopionsa "Tractatuksesta". Kirja alkoi herättää mielenkiintoa muun muassa Wienin ja Cambridgen yliopistopiireissä. Ramsey teki ensimmäisen arvostelun kirjasta Mindin lokakuussa.


title: Ludwig Wittgensteinin elämäkerta

text: Syyskuussa 1923 Ramsey tuli tapaamaan Wittgensteinia Puchbergiin kahden viikon ajaksi. He kävivät "Tractatusta" läpi rivi riviltä, ja Wittgenstein teki kirjaan korjauksia, jotka on sisällytetty sen myöhempiin painoksiin. Wittgenstein pyysi Ramseya tiedustelemaan, soveltuisiko "Tractatus" opinnäytetyöksi hänen Bachelor of Arts -tutkintoaan varten. Palattuaan Englantiin Ramsey kertoi kirjeessään, ettei tämä onnistunut uusien säädösten takia. John Maynard Keynes alkoi kuitenkin Ramseyn välityksellä taivutella Wittgensteinia Englantiin.


title: Ludwig Wittgensteinin elämäkerta

text: Vuonna 1924 Ramsey asui Wienissä kuusi kuukautta käydäkseen psykoanalysoitavana ja keskustellakseen säännöllisesti Wittgensteinin kanssa. Wittgenstein vietti kesän 1924 Wienissä, ja syyskuussa hän siirtyi opettamaan Otterthaliin, Trattenbachnin naapurikylään. Siellä hän kirjoitti oppilaidensa avustuksella sanakirjan "Wörterbuch für Volksschulen" peruskoulun oppilaiden käyttöön. Kirja julkaistiin vuonna 1926, kun siihen oli lisätty joitain sanoja ja jätetty pois Wittgensteinin esipuhe, jonka kieltä julkaisija piti huonona saksana.


title: Ludwig Wittgensteinin elämäkerta

text: Alkuvuodesta 1925 Wittgensteinin vanha ystävä William Eccles pyysi kirjeessään häntä tulemaan Manchesteriin. Hän matkusti Englantiin lokakuussa ja asui ensin Keynesin luona Lewesissä. Vierailtuaan Ecclesin luona hän kävi Cambridgessä, jossa hän tapasi ystävänsä W. E. Johnsonin sekä Ramseyn, jonka kanssa hän riiteli kiivaasti. Huhtikuussa 1926 Wittgenstein joutui eroamaan opettajanvirastaan Otterthalissa, koska hän oli lyönyt erästä oppilastaan siten, että tämä menetti tajuntansa. Kun hän puolusti itseään oikeudenkäynnissä, hän tunsi halua valehdella siitä, miten paljon hän kuritti oppilaitaan. Tämä mielen heikkous tuotti hänelle tuskaa usean vuoden ajan.


title: Ludwig Wittgensteinin elämäkerta

text: Lähdettyään Otterthalista Wittgenstein tiedusteli wieniläisestä munkkiluostarista, pääsisikö hän sinne munkiksi. Tämä ei onnistunut, mutta hän työskenteli kolmen kuukauden ajan luostarin puutarhurina. Tänä aikana hänen äitinsä kuoli. Kesällä 1926 Wittgenstein palasi Wieniin, ja hänen sisarensa Margarete pyysi häntä suunnittelemaan sisarelleen taloa yhdessä Paul Engelmannin kanssa. Engelmann oli tehnyt alustavat suunnitelmat Wittgensteinin ollessa vielä Otterthalissa, mutta kun Wittgenstein liittyi projektiin, hän otti päävastuun suunnittelusta. Wittgenstein painotti suunnittelussaan käytännöllisyyden sijaan selkeyttä ja täsmällisyyttä ja ohjeisti rakentajia hyvin tarkasti. Margarete muutti taloon vuoden 1928 lopulla.


title: Ludwig Wittgensteinin elämäkerta

text: Wienissä ollessaan Wittgenstein tapasi sveitsiläisen, itseään lähes puolta nuoremman Marguerite Respingerin. He alkoivat tapailla, ja Respingeristä tuli ilmeisesti ainoa nainen, johon Wittgenstein rakastui elämänsä aikana. Tuolloin Wittgenstein veisti myös rintakuvan, jonka mallina Respinger toimi.


title: Ludwig Wittgensteinin elämäkerta

text: Wittgensteinin rakentaessa Haus Wittgensteinia Margarete järjesti Moritz Schlickille ja Wittgensteinille tapaamisen. Schlickin keskustelupiirissä, myöhemmässä Wienin piirissä, oli luettu "Tractatusta" tarkkaan, ja Schlick oli yrittänyt tavata Wittgensteinin jo tämän ollessa Otterthalissa. Kesällä 1927 Schlick, Friedrich Waismann, Rudolf Carnap ja joskus myös Herbert Feigl alkoivat käydä säännöllisesti keskustelemassa Wittgensteinin kanssa, koska tämä oli kieltäytynyt tulemasta Schilkin keskustelupiirin tapaamisiin. Wittgenstein kuitenkin vaati, ettei keskustelu saisi olla aina filosofista, ja hän saattoikin esimerkiksi lukea miehille runoja. He tajusivat pian, ettei Wittgenstein, jonka "Tractatusta" pidettiin Wienin piirin keskuudessa selkeytensä ja tarkkuutensa ansiosta esikuvallisena teoksena, ollutkaan heidän kaltaisensa positivisti, vaan muistutti asenteiltaan ihmisiä ja ongelmia kohtaan pikemminkin taiteilijaa kuin tieteilijää.


title: Ludwig Wittgensteinin elämäkerta

text: Maaliskuussa 1928 Wittgenstein osallistui Wienissä intuitionistisen matematiikanfilosofian suuntauksen johtajan Luitzen Egbertus Jan Brouwerin luennolle. Brouwerin intuitionismi oli vastakkainen näkemys russellilaiselle logisismille, jossa matematiikka pyritään palauttamaan logiikkaan. Herber Feiglin mukaan luento vaikutti Wittgensteiniin suuresti, ja luennon jälkeinen ilta merkitsi Wittgensteinin paluuta filosofian pariin. Huolimatta Brouwerin vahvasta vaikutuksesta Wittgenstein ei kuitenkaan kääntynyt intuitionistiksi, vaan suuntaus vetosi häneen pikemminkin mannermaisen antirationalistisen näkökulmansa vuoksi. Wittgenstein oli silti yhtä mieltä Brouwerin kanssa muun muassa siitä, että matematiikkaa ei voida eikä tarvitse palauttaa logiikkaan, että matematiikkaa ei tarvitse osoittaa konsistentiksi ja että ei ole olemassa mitään ihmismielestä riippumatonta matematiikan todellisuutta, jota matemaatikot tutkisivat. Wittgensteinin myöhäiskauden filosofiaa voidaankin pitää tällaisten ideoiden kehittelynä uusille alueille, pois päin "Tractatuksen" loogisesta atomismista.


title: Ludwig Wittgensteinin elämäkerta

text: Marraskuussa 1928 Haus Wittgensteinin valmistuttua Wittgenstein ilmoitti kirjeessään Keynesille tulevansa Englantiin. Sairastumisensa vuoksi hän pääsi kuitenkin lähtemään Wienistä vasta tammikuussa 1929. Cambridgessä Keynes yritti saattaa Wittgensteinin takaisin yhteen Apostolien salaseuran kanssa. Seura valitsi Wittgensteinin kunniajäsenekseen, sillä "Tractatuksesta" oli yliopistossa tullut muodikas teos ja Wittgensteinista itsestään lähes kulttihahmo. Wittgenstein tapasi muutamia kertoja Keynesin päivälliskutsuilla apostoleja sekä Bloomsburyn ryhmän jäseniä, mutta ei juuri viihtynyt heidän seurassaan.


title: Ludwig Wittgensteinin elämäkerta

text: Wittgensteinin palattua Cambridgeen Frank Ramseystä tuli hänen työtoverinsa ja paras ystävänsä. Yliopistossa Wittgensteinin virallinen status oli jatko-opiskelija, ja häntä 17 vuotta nuorempi Ramsey oli nimetty hänen ohjaajakseen, vaikka käytännössä miehet työskentelivät tasa-arvoisesti samankaltaisten ongelmien parissa. Heidän mielenkiinnon kohteissaan ja ajattelutavoissaan oli kuitenkin eroja: toisin kuin Ramsey, Wittgenstein ei ollut kiinnostunut matematiikan perustamisesta logiikalle, vaan hän halusi tutkia syitä, joista epäselvyydet ylipäänsä matematiikanfilosofiassa johtuivat.


title: Ludwig Wittgensteinin elämäkerta

text: Toinen Wittgensteinin filosofian kehittymisen kannalta tärkeä henkilö oli italialainen taloustieteilijä Piero Sraffa, jonka Wittgenstein tapasi vähintään kerran viikossa. Sraffan esittämä kritiikki oli perinpohjaista, ja se sai Wittgensteinin näkemään ongelmat aivan uusista näkökulmista. Kuuluisan anekdootin mukaan Wittgenstein hylkäsi kielen kuvateorian juuri keskustellessaan Sraffan kanssa: tämä oli tehnyt napolilaisen eleen pyyhkäissen sormenpäillään leukansa alapuolelta ulospäin ja kysynyt Wittgensteinilta, mikä on tuon eleen looginen muoto. Wittgenstein kertoi myös, että antropologinen näkökulma hänen myöhäisfilosofiassaan, joka ilmenee muun muassa siinä näkemyksessä, että ilmauksilla voi olla merkitys vain ”elämän virrassa”, on juuri Sraffan ansiota. Ramseyn ja Sraffan lisäksi Wittgenstein ei ollut juuri tekemisissä yliopiston muiden opettajien kanssa. Hänen ja Mooren aiemmin katkennut ystävyyssuhde jatkui nyt, ja hänellä oli lämmin ystävyyssuhde myös W. E. Johnsonin kanssa, mutta kummankaan miehen kanssa hän ei tehnyt yhteistyötä filosofian saralla. Hänen suhteensa Keynesiin ei tuona aikana ollut kovin läheinen. Hänen ystäväpiirinsä koostuikin pääasiassa häntä huomattavasti nuoremmista opiskelijoista.


title: Ludwig Wittgensteinin elämäkerta

text: Toisen lukukauden lopussa Wittgensteinin taloudellinen tilanne oli huono. Hän haki Trinity Collegelta apurahaa, ja ilmeisesti apurahasta päättävien elinten vakuuttamiseksi tohtorintutkinnon myöntämistä Wittgensteinille joudutettiin. Wittgenstein käytti väitöskirjanaan "Tractatusta", ja 18. kesäkuuta 1929 järjestetyssä väitöstilaisuudessa tarkastajina toimivat Moore sekä Russell, joka tapasi Wittgensteinin ensimmäistä kertaa sitten vuoden 1922. Kun Wittgensteinille oli myönnetty tohtorin arvo, Trinity College antoi hänelle 100 punnan apurahan.


title: Ludwig Wittgensteinin elämäkerta

text: Kesän aikana Wittgenstein kirjoitti artikkelin nimeltä "Some Remarks on Logical Form", joka oli ainoa hänen julkaisemansa filosofinen kirjoitus "Tractatuksen" jälkeen. Artikkelia oli määrä käsitellä heinäkuussa Aristotelian Societyn ja the Mind Associationin yhteisessä konferenssissa Nottinghamissa, mutta pian artikkelin mentyä painoon Wittgenstein hylkäsi sen ja luki sen sijaan konferenssissa äärettömyyden käsitettä matematiikassa käsitelleen artikkelin, joka ei puolestaan ole säilynyt. Wittgenstein ei arvostanut tämänkaltaisia tapaamisia, ja Nottinghamin konferenssi olikin ainoa tällainen kokoontuminen, johon hän elämänsä aikana osallistui. Hän kuitenkin ystävystyi konferenssissa Gilbert Rylen kanssa.


title: Ludwig Wittgensteinin elämäkerta

text: Marraskuussa 1929 Wittgenstein piti esitelmän The Heretics -seuran kokouksessa. Hän valitsi aiheekseen etiikan ja piti elämänsä ainoan yleistajuisen luennon, jossa hän pyrki korjaamaan virheellisiä käsityksiä Tractatuksesta positivistisena ja metafysiikan vastaisena teoksena. Esitelmä on julkaistu vuonna 1965, ja se on suomennettu nimellä "Esitelmä etiikasta".


title: Ludwig Wittgensteinin elämäkerta

text: Wittgenstein matkusti jouluksi Wieniin. Tuolloin hän suunnitteli kirjoittavansa omaelämäkerran, jossa hän puolustelematta paljastaisi todellisen, jopa inhottavan puolen itsestään. Tätä hän ei kuitenkaan milloinkaan tehnyt, vaikka harkitsikin asiaa vielä usean vuoden ajan. Wienissä hän alkoi työstää Friedrich Waismannin kanssa kirjaa "Logik, Sprache, Philosophie". Waismann pyrki myös pitämään Wienin piiriksi julistautuneen Moritz Schlickin keskustelupiirin muut jäsenet selvillä Wittgensteinin uusimmista ajatuksista. Kirjasta oli tarkoitus tulla johdatus "Tractatuksen" ajatuksiin, mutta Wittgensteinin näkemykset kehittyivät tuona aikana niin nopeasti, että kirjasta olisi sen sijaan tullut esitys hänen viimeisimmästä filosofiastaan. Myöhemmin Wittgenstein vetäytyi koko projektista.


title: Ludwig Wittgensteinin elämäkerta

text: Wienin piirin jäsenet eivät juuri perustaneet tuona aikana Wittgensteinin filosofiassa näkyneistä eräistä kantilaisista piirteistä, mutta he omaksuivat Wittgensteinilta filosofiansa keskeiseksi teesiksi sen ajatuksen, että ilmaisun merkityksen määrittää sen verifioinnin eli todentamisen menetelmä (ks. verifikationistinen merkitysteoria). Myöhemmin Wittgenstein kielsi milloinkaan tarkoittaneensa, että tälle periaatteelle voisi perustaa merkitysteorian, mutta hänen muistiinpanoistaan käy ilmi, että hän oli antanut tuona aikana verifiointimenetelmälle keskeisen sijan filosofiassaan.


title: Ludwig Wittgensteinin elämäkerta

text: Frank Ramsey oli sairastunut Wittgensteinin ollessa Wienissä, ja hän kuoli tammikuussa 1930, kun Wittgenstein oli palannut Cambridgeen. Palattuaan Wittgenstein alkoi vetää kurssia nimekkeellä ”Filosofia”. Hänen luennointitapansa oli omalaatuinen: hän luennoi ilman muistiinpanoja ja vaikutti pikemminkin ajattelevan ääneen itsekseen pysähtyen välillä minuuttien ajaksi ajattelemaan hiljaa ja kiroten ajoittain tyhmyyttään. Keväällä Wittgensteinin apuraha oli lopussa, ja Moore pyysi Russellilta, että tämä tutustuisi Wittgensteinin uusimpiin ajatuksiin ja raportoisi Trinity Collegelle. Pääsiäisloman aikana Wittgenstein saneli Russellia varten käsikirjoituksen, joka on julkaistu nimellä "Filosofisia huomautuksia". Tekstiä pidetään yleensä hänen välikautensa tuotteena: hän oli korvannut "Tractatuksen" merkitysteorian verifikaatioperiaatteella, jonka hän puolestaan tulisi pian hylkäämään. Russell ei jaksanut tutustua Wittgensteinin näkemyksiin kovin syvällisesti, mutta hänen kirjoittamansa suosituskirjeen ansiosta Wittgensteinille myönnettiin sadan punnan apuraha.


title: Ludwig Wittgensteinin elämäkerta

text: Palatessaan syksyllä Wienistä Cambridgeen Wittgenstein oli vakuuttunut, että hän oli löytänyt oikean filosofisen metodin: filosofian ei pidä luoda ongelmiensa ratkaisemiseksi teorioita, kuten tieteet tekevät, vaan sen ongelmat ratkeavat järjestämällä jo tiedetyt asiat uudelleen. Toisaalta hän piti tämän ajatuksen seurauksia vaarallisena, koska aiemmin persoonallinen filosofia muuttuisi näin pelkäksi ongelmanratkaisuksi. Hän oli saanut vaikutteita Oswald Spenglerin "Länsimaiden perikato" -teoksesta ja piti tällaista kehityskulkua ominaisena aikansa yhteiskunnalle laajemminkin. Syksyllä 1930 kirjoittamissaan esipuheluonnoksissa käsikirjoitukseensa hän kuitenkin korosti, että hänen kirjoitustensa henki ja päämäärät poikkeavat läntisen sivilisaation pyrkimyksistä. Wittgenstein korosti, että ajattelun syntaksi, hänen omaa termiään käyttäen ”kielioppi”, ei ole saavutettavissa analyysin avulla, sillä mitään kieliopin perimmäisiä sääntöjä ei ole olemassa. Voimme vain katsoa, huomaammeko säännön, joka ilmenee esimerkiksi nuottien ja melodian suhteessa: ellemme huomaa, mikään selitys ei saa meitä ymmärtämään sääntöä, ja jos huomaamme, mitään selitystä ei enää tarvita. Tätä ajatusta voidaan pitää ratkaisevana erona hänen välikautensa ja myöhäisfilosofiansa välillä.


title: Ludwig Wittgensteinin elämäkerta

text: Vuoden 1930 lopussa Trinity College myönsi Wittgensteinille viisivuotisen apurahan, joka takasi hänen toimeentulonsa toistaiseksi. Seuraavana vuonna hän omisti paljon aikaa omaelämänkertansa suunnittelulle, ja tänä aikana hän viittasi usein muistikirjoissaan ja keskusteluissaan Otto Weiningeriin. Weininger oli itse homoseksuaali ja juutalainen, ja hänen teoksensa "Sukupuoli ja luonne" oli antisemitistinen ja misogynistinen. Vaikka Wittgenstein ei yhtynyt Weiningerin naisvihaan ja sanoi eräässä kirjeessään Moorelle, että Weiningerin suuruus piilee hänen valtavassa erehdyksessään, hän tuntui silti omaksuneen Weinigerin näkemyksiä juutalaisuudesta. Wittgenstein vaikutti ajattelevan, että monilla hänen inhottavista luonteenpiirteistään oli jotain tekemistä hänen juutalaisuutensa kanssa. Hän myös ajatteli, etteivät juutalaiset – hänet itsensä mukaan lukien – kykene omaperäiseen ajatteluun, mikä on ironista sikäli, että hän oli juuri kehittämässä filosofian historiassa ainutlaatuista ongelmanratkaisutapaa. Vaikka hän käytti muistiinpanoissaan tuona aikana antisemitistisiksi luettavia ilmaisuja, hänen olivat ennen kaikkea introspektiivisiä tunnustuksia. Vuoden 1931 jälkeen hän kuitenkin lopetti tällaisten ilmausten käyttämisen.


title: Ludwig Wittgensteinin elämäkerta

text: Alkukesällä 1931 Wittgenstein matkusti Marguerite Respingerin kanssa Norjaan. Wittgensteinin tarkoitus oli valmistella heidän yhteistä tulevaisuuttaan. Hän kuitenkin vaati, etteivät he viettäisi aikaa yhdessä, vaan että molempien tulisi käyttää aikansa henkiseen valmistautumiseen heidän yhteistä elämäänsä varten. Respinger ei innostunut tästä, ja matkan jälkeen hän hylkäsi lopullisesti ajatuksen naimisiinmenosta Wittgensteinin kanssa, vaikka heidän ystävyytensä ei päättynytkään. Palattuaan Wieniin hän yritti toimittaa muistiinpanoistaan yhtenäistä teosta, jonka työnimi oli nyt ”Filosofinen kielioppi”. Hän valitsi muistiinpanoistaan parhaina pitämiään huomautuksia yhä uudelleen ja järjesteli niitä uusiin käsikirjoitusluonnoksiin. Seuraavana kesänä Wittgenstein yritti jälleen koota käsikirjoituksistaan julkaisukelpoisen teoksen. Hän saneli konekirjoittajalle yhteensä suuren määrän huomautuksiaan, ja tästä syntyi käsikirjoitus, jota Wittgenstein-tutkimuksessa kutsutaan nimellä ”the Big Typescript”.


title: Ludwig Wittgensteinin elämäkerta

text: Seuraavalla lukukaudella Wittgenstein piti kaksi luentosarjaa nimekkeillä ”Filosofia” ja ”Matemaatikkojen filosofia”. Ensin mainituilla luennoilla hän esitteli keksimänsä kielen tutkimisen metodin, kielipelit, ja jälkimmäisillä luennoilla hän kritisoi etenkin niitä näkemyksiä, että matematiikka perustuisi logiikalle ja että matematiikassa etsitään objektiivisia tosiasioita. Luennoille osallistui kolmannen vuoden opiskelija Francis Skinner, joka oli lähes pakkomielteisen kiintynyt Wittgensteiniin, ja Wittgensteinkin oli kiinnostunut hänestä. Skinner alkoi auttaa Wittgensteinia kirjoittamisessa ja omistautui kolmen jatko-opiskeluvuotensa ajan hänen työnsä saattamiseen julkaisukuntoon.


title: Ludwig Wittgensteinin elämäkerta

text: Seuraavana lukuvuonna 1933–1934 Wittgenstein ja Skinner viettivät lähes kaiken aikansa yhdessä. Wittgenstein piti samat luentosarjat kuin edellisenä lukuvuonna, mutta koska luennot olivat niin suosittuja, hän ei halunnut luennoida, vaan päätti sanella viidelle oppilaalle muistiinpanoja. Nämä muistiinpanot nidottiin sinisiin kansiin, mistä syystä nidettä alettiin kutsua ”Siniseksi kirjaksi”. Se oli ensimmäinen julkaisu Wittgensteinin myöhäiskauden filosofiasta ja kielipeliin perustuvasta filosofisten ongelmien ratkaisun menetelmästä, ja nide levisi lopulta paljon laajemmalle kuin Wittgenstein oli tarkoittanut, jopa Oxfordin filosofian laitokselle.


title: Ludwig Wittgensteinin elämäkerta

text: Vuonna 1934 Wittgenstein alkoi suunnitella jättävänsä akateemisen elämänsä ja muuttavansa Skinnerin kanssa Neuvostoliittoon, jossa he elättäisivät itsensä työläisinä. Syksyllä he alkoivat opiskella venäjää. Vaikka Wittgensteinin poliittiset näkemykset kallistuivat vasemmalle, marxilaisuus tuskin oli syy, jonka takia hän halusi Neuvostoliittoon; pikemminkin hän oli viehättynyt yksinkertaisesta elämäntavasta, jonka hän uskoi Venäjällä vallitsevan.


title: Ludwig Wittgensteinin elämäkerta

text: Seuraavana lukuvuonna 1934–1935 Wittgenstein saneli Skinnerille ja Alice Ambroselle toisen niteen, ”Ruskean kirjan”. Sen ei ollut tarkoitus korvata luentoja, kuten ”Sinisen kirjan”, vaan siinä Wittgenstein halusi vain esittää työnsä tulokset. Hän ei kuitenkaan suunnitellut julkaisevansa kirjaa. Kesällä 1935 Wittgenstein alkoi valmistella matkaa Neuvostoliittoon. Hänen ystävänsä saivat vaikutelman, että hän aikoisi jättää filosofian. Syyskuussa hän lopulta matkusti Leningradiin yksin, koska Skinner oli sairastunut. Hän tapasi Leningradissa ja Moskovassa filosofian professoreja, ja hänelle kävi ilmi, että hänet päästettäisiin asumaan Neuvostoliittoon, jos hän työskentelisi opettajana, mutta työläiseksi häntä ei otettaisi. Hän pohti vielä parin vuoden ajan, ottaisiko hän vastaan opettajanviran Moskovasta, kunnes kesällä 1937 saksalaiset tai itävaltalaiset eivät enää poliittisen kehityksen vuoksi olleet tervetulleita Neuvostoliittoon.


title: Ludwig Wittgensteinin elämäkerta

text: Syksyllä 1935 alkoi Wittgensteinin apurahakauden viimeinen vuosi. Hän kritisoi luennoillaan sitä käsitystä, että kokemuksen kohde olisi jokin erityinen olio, niin sanottu aistinsisältö. Joulun jälkeen jatko-opiskelija Rush Rhees alkoi käydä Wittgensteinin luennoilla, ja hänestä tuli yksi Wittgensteinin läheisimmistä ystävistä. Kesäkuussa tapahtuneen Moritz Schlickin murhan myötä Wittgensteinin ja Waismannin yhteistyö kirjan julkaisemiseksi päättyi lopullisesti. Teos on julkaistu vuonna 1965, molempien miesten kuoleman jälkeen.


title: Ludwig Wittgensteinin elämäkerta

text: Elokuussa 1936 Wittgenstein lähti Norjaan viimeistelläkseen muistiinpanonsa painokuntoon, kuten hän oli tehnyt vuonna 1913. Skinner ei lähtenyt hänen kanssaan, sillä Wittgenstein oli taivutellut hänet ottamaan vastaan työpaikan mekaanikkona Cambridgessä. Aluksi Wittgenstein käytti "Ruskeaa kirjaa" pohjana työstäessään kirjaansa, mutta hylkäsi sen marraskuun alussa. Tämän jälkeen hän kirjoitti tyhjästä uuden aloituksen kirjalleen, joka muodostaa "Filosofisten tutkimusten" huomautukset 1–188. Tämä on ainoa osio Wittgensteinin myöhäistuotannosta, johon hän oli täysin tyytyväinen.


title: Ludwig Wittgensteinin elämäkerta

text: Samaan aikaan, kun Wittgenstein kirjoitti teostaan, hän kirjoitti myös tunnustuksia, joissa hän kuvasi sellaisia hetkiä elämässään, jolloin hän oli ollut epärehellinen tai muuten luonteeltaan heikko. Hänen mielestään oli tärkeää olla rehellinen itselleen ja niellä ylpeytensä paitsi jotta voisi olla hyvä ihminen, myös jotta voisi kirjoittaa hyvää filosofiaa. Joululoman aikana hän esitti tunnustuksensa sukulaisilleen ja ystävilleen, muun muassa Paul Engelmannille, Moorelle ja Skinnerille. Tunnustukset käsittelivät muun muassa sitä, että hän oli antanut ihmisten ymmärtää, että hän on neljäsosajuutalainen, kun tosiasiassa kolme hänen neljästä isovanhemmastaan olivat juutalaisia, sekä sitä, että hän oli valehdellut Otterthalin oikeudenkäynnistä yhteydessä. Hän jopa meni Otterthaliin pyytämään henkilökohtaisesti anteeksi tekojaan opettamiltaan lapsilta ja heidän vanhemmiltaan.


title: Ludwig Wittgensteinin elämäkerta

text: Keväällä 1937 Wittgensteinin työ ei juuri edistynyt. Kesällä hän asui Wienissä perheensä luona sekä Cambridgessä Skinnerin kanssa, ja saneli tälle "Filosofisten tutkimusten" ensimmäiset 188 huomautusta. Palattuaan syksyllä Norjaan hän oli masentunut ja ikävöi Skinneriä. Skinner kävikin hänen luonaan, mutta tämän lähdön jälkeenkin hän oli huolestunut ja ahdistunut. Hän kuitenkin jatkoi kirjoittamista, ja sai valmiiksi huomautuksia, jotka hän tarkoitti teoksensa jälkimmäiseksi puoliskoksi, mutta jotka on julkaistu teoksen "Huomautuksia matematiikan perusteista" ensimmäisessä osassa. Hän lähti Norjasta joulukuussa.


title: Ludwig Wittgensteinin elämäkerta

text: Vietettyään joulun Wienissä Wittgenstein muutti helmikuussa 1938 Dubliniin, vanhan ystävänsä psykiatri Maurice Druryn vanhaan asuntoon. Hän tunsi olevansa kykenemätön kirjoittamaan, ja hän alkoi suunnitella kouluttautumista psykiatriksi, kuten oli tehnyt monesti aikaisemminkin elämänsä aikana, ja Drury järjestikin hänelle mahdollisuuden tavata mielenterveyspotilaita St. Patrickin sairaalassa. Wittgensteinin ajattelua häiritsi myös huoli siitä, että hänen kansalaisuutensa saattoi olla vaihtumassa käynnissä olleen "Anschlussin", Itävallan Saksaan liittämisen myötä. Kun liittäminen tapahtui maaliskuussa Wittgenstein halusi lähteä Wieniin varmistaakseen, että hänen perheensä on turvassa, mutta Piero Sraffa neuvoi häntä hankkimaan ensin Britannian kansalaisuuden, jos hän halusi päästä pois Itävallasta.


title: Ludwig Wittgensteinin elämäkerta

text: Huhtikuussa 1938 Wittgenstein oli muuttanut Cambridgeen Skinnerin luo ja aloittanut luennoimisen yliopistolla. Koska Wittgenstein ei halunnut luennoida suurelle ryhmälle, hänen luennoistaan ei tiedostettu tavalliseen tapaan, vaan muutamat muut lehtorit kertoivat niistä opiskelijoille, joiden he arvelivat olevan niistä kiinnostuneita. Luennoille osallistuikin vain kymmenkunta opiskelijaa. Wittgenstein käsitteli luennoillaan muun muassa estetiikkaa ja uskonnollista uskoa, ja opiskelijoiden muistiinpanot luennoilta on myöhemmin julkaistu. Luennot ovat Wittgensteinin tuotannossa ainutlaatuisia, paitsi aiheensa vuoksi, myös siksi, että niistä on mahdollista saada selkeä kuva hänen käsityksestään filosofian tarkoituksesta. Hän vastusti tieteellisen metodin mukaisen ongelmanratkaisun soveltamista filosofiaan, samoin kuin uskonnollisen uskon ja estetiikan tarkastelemiseen, joissa tieteellistä metodin soveltaminen johtaisi yhtä lailla pinnallisuuksiin ja väärinkäsityksiin.


title: Ludwig Wittgensteinin elämäkerta

text: Kesällä Wittgenstein valmisteli kirjansa julkaisemista. Kun kirjaa tarjottiin syyskuussa Cambridge University Pressille julkaistavaksi, hän kuitenkin vetäytyi hankkeesta, koska hän ei ollut tyytyväinen kirjan toiseen, matematiikan filosofiaa käsittelevään osaan, eikä Rheesin tekemään englanninkieliseen käännökseen. Wittgenstein oli päättänyt hakea filosofian professuuria, joka oli jäänyt avoimeksi Mooren erottua, ja korjaili nopeasti käännöstä, jotta valitsijoihin kuulunut Keynes voisi lukea kirjan. Tällä tuskin oli kuitenkaan vaikutusta, sillä Wittgensteinia pidettiin yleisesti tuolloin eräänä aikansa nerokkaimmista filosofeista, ja professorin tuoli myönnettiin hänelle helmikuussa 1939. Filosofin professorin virka Cambridgen yliopistossa puolestaan helpotti Wittgensteinin kansalaisuuden hakuprosessia, ja hänelle myönnettiin Britannian kansalaisuus huhtikuussa.


title: Ludwig Wittgensteinin elämäkerta

text: Saatuaan Britannian passin Wittgenstein matkusti Berliiniin, Wieniin ja New Yorkiin sopiakseen natsiviranomaisten kanssa Margareten suunnittelemasta järjestelystä, jossa suvun ulkomailla olevat suuret rahavarat siirrettäisiin natsien haltuun vastineena siitä, että Hermann Christian Wittgensteinin jälkeläisiä kohdeltaisiin "Mischlingeinä", vain osaksi juutalaisina. Helmikuussa 1940 Saksan viranomaiset päättivät, että edes "Mischlingejä" koskevia lakeja ei sovellettaisi Wittgensteineihin, eivätkä Nürnbergin lait aiheuttaisi siten heille mitään harmia.


title: Ludwig Wittgensteinin elämäkerta

text: Lukuvuonna 1939 Wittgenstein piti luentosarjan matematiikan filosofiasta. Luennoilla hän kritisoi tieteellisen metodin soveltamista matematiikkaan ja matematiikan taustalla ollutta metafysiikkaa. Luennoille osallistui matemaatikko Alan Turing, ja luennot muodostuivat usein näiden miesten väittelyksi, kun Wittgenstein väheksyi matemaattisen logiikan merkityksellisyyttä ja Turing puolusti sitä. Wittgensteinin luennoille osallistui myös Norman Malcolm, amerikkalainen tohtoriopiskelija, josta tuli Wittgensteinin läheinen ystävä.


title: Ludwig Wittgensteinin elämäkerta

text: Vuonna 1940 Skinnerin työtoveri, 19-vuotias Keith Kirk alkoi Skinnerin ehdotuksesta käydä Wittgensteinin luona yksityisopetuksessa. Wittgenstein ihastui Kirkiin, mutta tällä ei ollut aavistustakaan Wittgensteinin tunteista. Seuraavana vuonna yksityistunnit loppuivat, kun Kirk muutti pois Cambridgestä. Lokakuussa 1941 Wittgenstein sai kuulla, että Skinner oli sairastunut polioon ja kuollut. Wittgenstein järkyttyi suuresti ja tunsi syyllisyyttä siitä, että hän oli suhtautunut Skinneriin välinpitämättömästi viimeisinä vuosina.


title: Ludwig Wittgensteinin elämäkerta

text: Kahtena ensimmäisenä vuonna toisen maailmansodan sytyttyä Wittgenstein jatkoi luennoimista Cambridgessa, vaikka hän halusi kovasti tehdä jotain sotatoimiin liittyvää. Lopulta syksyllä 1941 hänen ystävänsä Gilbert Ryle järjesti hänelle paikan Guy’s Hospital -sairaalasta, jossa hänen veljensä, lääketieteen professori John Ryle työskenteli lääkärinä. Wittgenstein aloitti pian työt sairaalan vahtimestarina, ja hänen tehtävänsä oli toimittaa lääkkeitä potilaille. Työskennellessään Guy’s Hospitalissa Wittgenstein keskittyi filosofisessa työssään lähinnä matematiikan filosofiaan, koska hän halusi parantaa kirjansa jälkimmäistä puoliskoa.


title: Ludwig Wittgensteinin elämäkerta

text: Wittgenstein tutustui sairaalassa lääkäri Basil Reeveen, joka tutki yhdessä tohtori Grantin kanssa ilmahyökkäyksissä haavoittuneita ihmisiä. Wittgenstein kiinnostui tämän tutkimustyöstä ja liittyi lopulta Reeven ja Grantin Newcastleen siirtyneeseen tutkimusryhmään maaliskuussa 1943. Tutkimuksen tarkoitus oli kehittää entistä tarkempia diagnooseja ja hoitomuotoja, mihin tarvittiin tarkkoja tietoja vammojen vaikutuksista. Wittgensteinin toimenkuvana oli tässä paloitella jäädytettyjä kudoksenpaloja ja värjätä niitä. Hän myös kehitti paradoksaalisen pulssin mittaamiseen käytettävän laitteen, joka mittasi tarkasti pulssipainetta. Wittgenstein työskenteli ahkerasti eikä kirjoittanut Newcastlessa ollessaan lainkaan filosofiaa.


title: Ludwig Wittgensteinin elämäkerta

text: Tammikuussa 1944 Reeve ja Grant siirtyivät Italiaan, ja heidän tilalleen tutkimusryhmään tuli uusi lääkäri. Wittgenstein kuitenkin lähti takaisin Cambridgeen vain kolmen viikon kuluttua tästä.


title: Ludwig Wittgensteinin elämäkerta

text: Wittgenstein halusi saada kirjansa valmiiksi ennen kuin palaisi Cambridgeen opettamaan, ja hän uskoi, että paras paikka tähän olisi Swansea, jossa hän pystyi keskustelemaan Rush Rheesin kanssa. Hänelle myönnettiin virkavapaata vuoden 1944 syksyyn saakka. Kahtena ensimmäisenä kuukautena Wittgensteinin kirjoitukset käsittelivät matematiikan filosofiaa, mutta hän kiinnostui pian enemmän psykologian filosofiasta, eikä tämän jälkeen enää elämänsä aikana palannut viimeistelemään matematiikan filosofiaa koskevia huomautuksiaan. Siitäkin huolimatta hän piti näitä huomautuksia osana "Filosofisia tutkimuksia". Wittgenstein muutti kuitenkin kirjan rakennetta tänä aikana siten, että säännön seuraamista koskevien huomautusten jälkeen seurasi nyt matematiikan filosofian sijaan yksityisen kielen argumenttia ja kokemuksen yksityisyyttä käsittelevät huomautukset.


title: Ludwig Wittgensteinin elämäkerta

text: Lokakuussa Wittgenstein palasi Cambridgeen. Myös Russell oli palannut Yhdysvalloista Cambridgeen, mutta miesten välit eivät olleet lämpimät. Mooren ja Wittgensteinin välit sen sijaan olivat yhä läheiset, mutta koska Moore oli jo vanha ja huonokuntoinen, hänen vaimonsa kielsi Wittgensteinia keskustelemassa hänen kanssa pitkään. Syyslukukaudella pitämillään luennoilla Wittgenstein käsitteli psykologian filosofiaan liittyviä ongelmia, joista hän oli Swanseassa kirjoittanut.


title: Ludwig Wittgensteinin elämäkerta

text: Joululoman jälkeen Wittgenstein yritti jälleen saattaa kirjansa julkaisukuntoon ja kirjoitti "Filosofisten tutkimusten" esipuheen lopullisen version. Hän jatkoi kuitenkin vielä loppuvuoden ajan psykologisia käsitteitä käsittelevän osan laajentamista. Kesällä hän saneli tätä varten käsikirjoituksen, mutta ei pitänyt sitäkään vielä valmiina versiona. Kesän aikana Wittgenstein huolestui toisen maailmansodan loppuvaiheen julmuuksien takia. Hän oli varma siitä, että sodan loppu merkitsi vain aselepoa ja että edessä olisi vielä edellisiä suurempi ja raaempi sota.


title: Ludwig Wittgensteinin elämäkerta

text:
Syksyn 1945 ja alkuvuoden 1946 aikana Wittgenstein sai valmiiksi "Filosofisten tutkimusten" ensimmäisen osan. Hän ei silti aikonut julkaista kirjaa, van kävi sitä läpi ystäviensä kanssa, jotta edes joku ymmärtäisi kirjaa hänen kuolemansa jälkeen. Hän oli vakuuttunut siitä, että hänen kirjansa ymmärrettäisiin täysin väärin sen julkaisemisen jälkeen. Kesällä 1946 hän oli tullut vakuuttuneeksi siitä, että edessä olisi ydinsota, joka tuhoaisi ihmiskunnan. Tämän pelon, samoin kuin hänen halveksuntansa akateemista filosofiaa kohtaan, taustalla oli hänen inhonsa tieteen vaikutusvaltaa kohtaan: tiede oli toisaalta synnyttänyt atomipommin kaltaisen joukkotuhoaseen ja toisaalta kannusti filosofeja yleisyyteen pyrkivään ajatteluun. Omaa ajatteluaan hän piti täysin tällaisen tieteenpalvonnan vastaisena.
Vuonna 1946 Wittgenstein rakastui parikymppiseen Ben Richardsiin, joka opiskeli lääketiedettä Cambridgessä. Ei ole kuitenkaan viitteitä siitä, että Richards olisi rakastanut romanttisesti Wittgensteinia tai ylipäätään ollut homoseksuaali. Saman vuoden lokakuussa hän osallistui Moral Science Clubin kuuluisaksi tulleeseen tapaamiseen, jossa Karl Popper piti esitelmän aiheesta ”Onko olemassa filosofisia ongelmia?”. Popper kertoi omaelämäkerrassaan, että kesken kiihkeän keskustelun Wittgenstein käski hiilihangolla uhaten Popperia antamaan yhdenkin esimerkin moraalisesta säännöstä. Kun Popper sanoi: ”Ei pidä uhkailla vierailevaa luennoitsijaa hiilihangolla”, Wittgenstein ryntäsi ulos huoneesta. Monet paikalla olijoista ovat kuitenkin kiistäneet Popperin version tapahtumien kulusta.


title: Ludwig Wittgensteinin elämäkerta

text: Wittgenstein piti lukuvuonna 1946 luentonsa psykologian filosofiasta ja veti myös seminaareja matematiikan filosofiasta. Keväällä hän päätti lopettaa opettamisen ja luopua professorin virasta. Viimeisellä luentosarjallaan hän keskusteli aiheista, joita hän myöhemmin tuli käsittelemään "Filosofisten tutkimuksen" toisessa osassa, ja esitteli muun muassa ankka-jänis-kaksoisaspektikuvan. Ennen lähtöään Wienistä Wittgenstein saattoi valmiiksi käsikirjoituksen, joka on julkaistu teoksen "Huomautuksia psykologian filosofiasta" ensimmäisenä osana.


title: Ludwig Wittgensteinin elämäkerta

text: Wittgenstein muutti Englannista Irlantiin, Dubliniin. Hän kokosi "Filosofisten tutkimusten" toista osaa valmistelemansa käsikirjoituksen pohjalta, mutta ruuansulatusvaivat häiritsivät hänen työtään. Hän masentui ja muutti Maurice Druryn veljen mökkiin Connemaraan Irlannin länsirannikolle. Hän asui siellä yksin kesän 1948, minä aikana hänen fyysinen ja psyykkinen terveydentilansa paranivat. Hän lähti Connemarasta elokuussa, vieraili muun muassa Ben Richardsin luona Uxbridgessä ja syöpää sairastavan sisarensa Herminen luona Wienissä. Palattuaan Cambridgeen hän saneli käsikirjoituksen, joka myöhemmin julkaistiin teoksen "Huomautuksia psykologian filosofiasta" toisena osana. Lokakuussa hän aikoi palata Connemaraan, mutta muuttikin heikon terveydentilansa takia talveksi dublinilaisen hotelliin. Hän kirjoitti hotellissa vuoden 1948 aikana sarjan huomautuksia, jotka on julkaistu nimellä "Last Writings on the Philosophy of Psychology".


title: Ludwig Wittgensteinin elämäkerta

text: Wittgenstein kävi huhtikuussa 1949 Wienissä Herminen luona. Palattuaan Dubliniin hän saattoi valmiiksi "Filosofisten tutkimusten" toisena osana julkaistun käsikirjoituksen. Hän aikoi lähteä Norman Malcolmin luo Yhdysvaltoihin, ja ennen lähtöään hän asui kuukauden Cambridgessä Richardsin ja häntä Cambridgen yliopiston filosofian professorin virassa seuranneen Georg Henrik von Wrightin luona. Tänä aikana hän saneli käsikirjoituksensa konekirjoittajalle, ja se jäi viimeiseksi käsikirjoitukseksi, jonka hän valmisteli.


title: Ludwig Wittgensteinin elämäkerta

text: Wittgenstein matkusti Yhdysvaltoihin heinäkuussa. Hän asui Malcolmin luon Ithacassa ja kävi keskusteluja Malcolmin sekä muiden Cornellin yliopiston filosofien, etenkin Oets Kolk Bouwsman kanssa. Hän keskusteli Malcomin kanssa muun muassa George Edward Mooren esittämistä skeptisismin kumoamisyrityksistä. Wittgenstein sairastui paria viikkoa ennen lähtöään Yhdysvalloista, mutta pääsi matkustamaan Englantiin lokakuussa. Cambridgessa hän sairastui kuitenkin uudestaan, ja hänellä diagnosoitiin eturauhassyöpä.


title: Ludwig Wittgensteinin elämäkerta

text: Joulukuussa Wittgenstein matkusti perheensä luo Wieniin, mutta ei kertonut heille syövästään. Helmikuussa hänen sisarensa Hermine kuoli. Wittgensteinin oma terveydentila sen sijaan parani, ja hän pystyi kirjoittamaan muutamia huomautuksia Goethen Zur Farbenlehre -teoksesta ja Mooren ulkomaailman olemassaolon todistuksesta sekä tapaamaan itävaltaan matkustanutta Elizabeth Anscombea, joka oli tullut virkistämään saksankielen taitojaan, koska aikoi kääntää Wittgensteinin teoksia englanniksi.


title: Ludwig Wittgensteinin elämäkerta

text:
Wittgenstein palasi maaliskuussa 1950 Englantiin, ja muutti von Wrightien luo Cambridgeen. Hänelle pyydettiin pitämään John Locke -luennot Oxfordin yliopistossa, mutta hän kieltäytyi, vaikka palkkio olisi ollut hyvä. Huhtikuussa hän muutti Anscomben luo Oxfordiin. Hän jatkoi värioppia käsittelevien huomautusten kirjoittamista, jotka on julkaistu teoksena "Huomautuksia väreistä", ja loppukesällä hän kirjoitti jatkoa myös Mooren terveen järjen lauseita koskevia huomautuksiaan.
Syksyllä Ben Richards läpäisi loppukokeensa, ja hän lähti Wittgensteinin kanssa Norjaan. Richards sairastui matkalla, joten heidän piti lähteä Wittgensteinin mökistä. Heidän palattuaan Skjoldenista Wittgenstein suunnitteli lähtevänsä pian takaisin, koska hän uskoi, että se olisi ainoa paikka, jossa hän voisi työskennellä. Hän kuitenkin sairastui vähän ennen joulua. Kun hänen suunnitelmistaan matkustaa Norjaan ei tullut mitään, hän tiedusteli mahdollisuutta asua luostarissa Midlandsissa. Tämäkin suunnitelma kuitenkin kariutui, kun Wittgensteinin terveys petti tammikuussa 1951. Helmikuussa hän muutti asumaan lääkärinsä Edward Bevanin luo Cambridgeen. Helmikuun lopussa Wittgensteinin hormoni- ja röntgenhoidot lopetettiin. Hoitojen lopettamisen jälkeen hän kirjoitti paljon, yli puolet Mooren terveen järjen filosofiaa käsittelevistä huomautuksista, jotka on julkaistu teoksena "Varmuudesta". Viimeisen huomautuksen hän kirjoitti vain kahta päivää ennen kuolemaansa.


title: Ludwig Wittgensteinin elämäkerta

text: 28. huhtikuuta Wittgenstein sairastui vakavasti. Tohtori Bevanin vaimo valvoi hänen vierellään, ja kun hän kertoi, että Wittgensteinin ystäviä olisi seuraavan päivänä tulossa tapaamaan häntä, Wittgenstein vastasi viimeisinä sanoinaan ennen kuin menetti tajuntansa: ”Sanokaa heille, että minulla on ollut suurenmoinen elämä”. Seuraavana päivänä Richards, Anscombe, Drury ja Yorick Smythies saapuivat tohtori Bevanin luo, ja hetken sen jälkeen, kun katolinen pappi oli siunannut Wittgensteinin, Bevan julisti hänet kuolleeksi. Wittgenstein haudattiin seuraavana aamuna St. Gilesin kirkon hautausmaalle Cambridgeen katolisin menoin.


title: Real Talk

text: Real Talk on rap-artisti Fabolouksen kolmas studioalbumi, joka julkaistiin 9. marraskuuta 2004.


title: Real Talk

text: Albumi debytoi Yhdysvalloissa Billboard 200 -listan kuudennella sijalla, ja sitä myytiin 179 000 kappaletta.


title: Real Talk

text: 13. joulukuuta 2004 albumi myi kultaa, kun sitä oli myyty 550 000 kappaletta.


title: Angela Montenegro

text: Angela Pearly-Gates Montenegro fiktiivinen hahmo televisiosarjasta "Bones". Häntä esittää näyttelijä Michaela Conlin.


title: Angela Montenegro

text: Angela Montenegro on erikoistunut oikeustieteelliseen rekonstraatioon Jeffersonian instituutissa ja työskentelee alituisesti Tri Temperance Brennanin, parhaan ystävänsä kanssa. Artististen kykyjensä ja älynsä ansiosta hän kehittelee ja parantelee laboratorion kolmiulotteista grafiikka ja tietokone stimulaatio konetta. Angela Montenegro ei ole hänen oikea nimensä; hän näki nimen nuorempana unessa ja muutti sen 18-vuotis syntymäpäivänään.


title: Angela Montenegro

text: Kuten sarjan muutkin hahmot, Angelan taustaa paljastetaan sarjan edetessä. Hänen perheestään tiedetään hyvin vähän, vaikka paljastetaankin, että hän on ZZ Top -yhtyeen Billy Gibbonsin tytär ja että hän on puoliksi kiinalainen. Samassa jaksossa paljastetaan, että Angelan koko nimi on Angela Pearly Gates Montenegro (hänen toinen nimensä viittaa Billy Gibbonsin kitaran nimeen, "Miss Peraly Gates".) Tämän lisäksi Angelasta tiedetään vain hänen entisiä rakastajiaan.


title: Angela Montenegro

text: Yhdessä vaiheessa paljastetaan, että Angela meni naimisiin alkoholin vaikutuksen alaisena Fidžillä. Hän ei ollut varma oliko avioliitto laillinen eikä hän tiennyt miehensä olinpaikkaa häiden jälkeen. Toisen tuotantokauden viimeisessä jaksossa paljastetaan, että Yhdysvaltojen valtio pitää avioliittoa laillisena ja kieltää Angelan naimisiin menon Hodginsin kanssa.


title: Angela Montenegro

text: Jack Hodgins pyysi Angelaa kerran treffeille, mutta Angela ei suostunut koska pelkäsi asioiden menevän "likaisiksi", joka vaikuttaisi heidän suhteeseensa työkavereina. Myöhemmin kun Hodgins löydettiin elävältä haudattuna, he suutelivat ja jakson lopussa he lähtivät samaa matkaa kotiin. Angela ja Hodgins alkoivat seurustella uudelleen ja toisella kaudella Angela kosi Hodginsia kieltäydyttyään tämän kahdesta ensimmäisestä. Parin hääsuunnittelunsa jäävät kuitenkin lyhyiksi toisen tuotantokauden finaalissa, kun paljastuu että Angela on naimisissa Grayson Barasa nimisen miehen kanssa.


title: Angela Montenegro

text: Kolmannen tuotantokauden aikana sekä Angela että Hodgins yrittävät saada selvillee Barasan olinpaikan ja palkkaavatkin jopa yksityisetsivän, jonka seurauksena Barasa lopulta löytyy. Hän kuitenkin kieltäytyy allekirjoittamasta avioeropapereita.


title: Angela Montenegro

text: Neljännellä tuotantokaudella Barasa tulee Washington DC:hen ja allekirjoittaa avieropaperit. Hodginsn ylisuojelevan ja epäluottavaisen käytöksen vuoksi Angela haluaa kuitenkin purkaa kihlauksen.


title: Angela Montenegro

text: Angela on biseksuaali; neljännen kauden kahdeksannessa jaksossa paljastetaan, että hän seurusteli kahdeksan vuotta aikaisemmin Roxie-nimisen naisen kanssa (aikaisemmin tätä kuvailtiin kolmannella kaudella henkilönä "jonka sydämen Angela särki taidekoulussa")) joka sattuu olemaan kyseisen jakson murhaepäilty. Angela ja Roxie suutelevat intohimoisesti jakson lopussa kun Roxie on todettu syyttömäksi. Pari jatkaa suhdettaan hetken aikaa, mutta Roxie eroaa Angelasta - selittäen haluavansa jonkun joka ajattelee tulevaisuutta, eikä elä hetkessä - neljännen kauden 16. jaksossa. Angelan maattua Hodginsin kanssa neljännellä kaudella, Angela ei tiedä mitä parin välillä on. Angela yrittää saada Brennanin myöntämään tunteensa Boothia kohtaan. Brennan suuttuu Angelalle, joten Angela menee kysymään Sweetsiltä neuvoa. Angela aloittaa selibaatin, jonka hän kokee erittäin vaikeaksi.


title: Angela Montenegro

text: Koko sarjan ajan Angela Montenegroa kuvaillaan "vapaaksi sieluksi", "hauskaksi tytöksi" ja sydämeltään "villiksi lapseksi". Toisella tutantokaudella Hodgins kuvaili Angelaa sanoen tämän olevan "tiimin sydän". Hän on elämän ja intohimon keskipiste tiimissä, vaikkei hän olekaan kaikkein normaalein ja tasaisin luonne. Hodginsin, Brennanin ja Addyn ollessa loistavia tieteen kaavoissa, Angela on sydämeltään taiteilija. Yhdessä jaksossa Brennan sanoo "Angela, kaikella kunnioituksella taidettasi kohtaan, kasvojen rekonstrointi on tiedettä," johon Angela vastaa "Se on molempia kulta, mutta tällä kertaa taide voitti tieteen". Ensimmäisen tuotantokauden alussa Angela harkitsee lähtevänsä Jeffersoniasta tuntiessaan ettei hänen työnsä ole tärkeää. Kaikkien tiimin jäsenten yrittäessä turhaan vakuuttaa Angelaa jäämään Tri Goodman, Jeffersonian johtaja, sai tämän muuttamaan mielensä. Hän puhui Angelan työn tärkeydestä kunnianosoituksena uhrille; hän antaa uhrille kasvot ja palauttaa tämän henkilöllisyyden. Tämä Tri Goodmanin melko tunteellinen kuvailu näytti tyydyttävän Angelaa.


title: Angela Montenegro

text: Angela on avoin, ystävällinen ja välittävä. Hän on Tri Brennanin paras ystävä ja yrittää alituisesti saada hänet ulos instituutosta (kutsuen häntä "kullaksi") ja joutuu usein selittämään "normaaleja asioita" Brennanille. Angela toimii Zackin neuvojana ja "sosiaalisena valmentajana". Hänen arvostuksena Seeley Boothin hyvinmuotoutunutta ulkonäköä kohtaan on selvä.


title: Angela Montenegro

text: Angelan persoonallisuus hänen työkavereidensa mukaan on "nokkela". Hän kertoi kerran Brennanille; "En osaa puhua hulluille ihmisille jollen seurustele heidän kanssaan." Angela on tiimin sosiaalisesti hienostunein, erityisesti rakkauden ja romanssin osalta. Lähes joka jaksossa Angela saa jollain tapaa ilmaista seksuaalisen ammattilaisuutensa. Neuvoessaan Zack Addya seksuaaliseen suhteeseen hän käski "Tee se Z-man. Käytä seksuaalisen viisauteni etuja." Angela näyttää usein kiinnostusta miehiin, jotka lopulta paljastuvat syyllisiksi rikokseen jota tiimi tutkii.


title: Angela Montenegro

text: Angela on matkustellut monissa paikoissa, joista suurin osa on saaria. Yhdessä jaksossa paljastetaan, että viimeisten kahdeksan vuoden aikana hän on asunut 25 eri osoitteessa kuudessa eri maassa. Hän on maininnut matkustamisesta Jamaikalle ja kerran hän työskenteli taikurin avustaja jolloin hänet sahattiin usein kahtia.


title: Vuotuiskierto

text:
Vuotuiskierto on tavallisesti metsästäjä-keräilijäryhmän tai paimentolaisheimon kiertämistä vuodenaikojen mukaan esimerkiksi kesäisistä asuinpaikoista talvisiin.
Tällöin pysytellään suunnilleen samalla alueella vuodesta toiseen.


title: Vuotuiskierto

text:
Vuotuiskierto on monestikin välttämättömyys, useinkin kasvillisuus ja eläimistö muuttuvat jollakin tietyllä alueella lämpötilan, sademäärän tai vastaavan tekijän takia vuodenaikojen mukaisessa rytmissä.
samalta paikalta ei välttämättä saa elämiseen tarvittavaa ravintoa ympäri vuoden sillä yleensä kivikautisella tekniikalla, joka on käytössä. Eri vuodenaikoina eri seuduilla on riistaa, keräiltäviä kasveja, kaloja ja muita luonnon antimia eri tavoilla. Esimerkiksi marjoja saa syksyllä, talvella voi metsästää ansoilla jne.
Jotkut eläimet saattavat vaeltaa tiettyjä reittejä pitkin eri vuodenaikoina, samoin jotkut kalat tulla rannikon lähelle joinakin kuukausina.


title: Vuotuiskierto

text: Niinpä voidaan monestikin vaihtaa kesä- ja talvileirin väliä. Joillain alueilla lämpötila on leirin vaihtoa määräävä tekijä, toisilla sade, kolmansilla kalojen muutto, jne.


title: Vuotuiskierto

text: Monesti vuotuiskiertoon liittyy se että tiettynä vuodenaikoina hajallaan olevat pienemmät ryhmät kokoontuvat yhteen esimerkiksi metsästykseen, jonka jälkeen pidetään juhlat.


title: Vuotuiskierto

text: Vuotuiskierto synnyttää luonnollisesti vuotuisesti toistuvia rituaaleja ja juhlia.


title: Vuotuiskierto

text: Se että eri ryhmien vuotuiskierto tapahtui suunnilleen samoilla alueilla vuodesta toiseen, johtui muun muassa kilpailevista ryhmistä jotka olivat naapurialueilla.


title: Vuotuiskierto

text: Paikallaan asuminen eli sedentismi on nomadiseksi katsottavan vuotuiskierron vastakohta. Sedentismi on mahdollista, kun jollain alueella pystyy tulemaan toimeen ympäri vuoden. Puolinomadi asuu suuren osan vuodesta paikoillaan, osan vaeltaa. Vertailun vuoksi vuotuiskiertoislle kansoilla sampea pyytävät ja joissa villinä kasvavaa intiaaniriisiä keräävät menominit asuivat koko vuoden lähes paikallaan Puolinomadeja olivat puolimaanviljelijä-intiaanit, mm sacit, meskwakit jotka osan vuodesta viljelivät maata, osan metsästivät biisonia.


title: Vuotuiskierto

text: Näin esimerkiksi Afrikan mbutit kokoontuvat monesta leiristä sadekautena riistan ajometsästykseen, jossa tarvitaan paljon väkeä jotta metsästys onnistuisi. Kanadan subarktisen alueen intiaanit elivät suurimman osan vuotta vaeltelevina perheryhminä, mutta samaa murretta olevat kohtasivat kesällä joksikin aikaa toisensa. Esimerkiksi chipeywanit vaelsivat talvella metsään, kesällä tundralle riistaansa karibua seuraten. Majaa vaihdettiin muutaman kerran vuodessa. Metsien ojibwa-intiaaneillakin oli erikseen kesä- ja talvileiri, samoin kuin micmeceilla jotka kalastivat kesäisin suurina ryhminä rannikoilla, ja metsästivät pienempinä ryhminä talvella, jolloin suurten eläinten väsyttäminen lumeen oli helppoa. Alqonquinit ja ojibwayt vaelsivat talvisin pääkylästään jopa 50–100 km:n päähän, ja palasivat pikkuriistan pyyntiin kotikyläänsä kesäksi. Tällöin elämäntapa oli talvella puoliksi vaeltelevaa.


title: Vuotuiskierto

text: Vuosikiertoa esiintyi melko varmasti kuivan ja kostean vuodenajan mukaan kivikautisen Meksikon Tehuacánin laaksossa


title: Vuotuiskierto

text: Vuotuiskiertoja on koetetu ennallistaa muun muassa mesoliittiseen Tanskaan ja Portugaliin näistä maista tehtyjen arkeologisten löytöjen pohjalta.


title: Vuotuiskierto

text: Esimerkiksi Portugalissa pääleiri siirrettiin mesoliittisena aikana kesäksi rannikon lähelle, jotta voitiin kalastaa. Syksyllä ja talvella pääleiri oli jokisuiston juuressa, jolloin kerättiin männynsiemeniä ja tammenterhoja sekä metsästettiin saksanhirveä ja villisikaa, ja hankittiin äyriäisiä ja simpukoita. Kevään ja kesän pääleiri oli rannikkoa lähellä, muttei itse rannikolla. Päälairistä erkani pienempiä ryhmiä muun muassa metsästämään kalastamaan erityisesti kotkakalaa.


title: From Nothin’ to Somethin’

text: From Nothin’ to Somethin’ on rap-artisti Fabolouksen neljäs studioalbumi. Albumi julkaistiin Britanniassa 11. kesäkuuta 2007 ja Yhdysvalloissa päivää myöhemmin.


title: From Nothin’ to Somethin’

text: Albumi sijoittui ilmestymisviikollaan Billboard 200 -listan kakkossijalle ja Top R&B/Hip-Hop Albums -listan ykköspaikalle. Albumia myytiin ensimmäisellä viikolla ilmestymisestään 159 000 kappaletta ja nyt albumia on myyty maailmanlaajuisesti 542 000 kappaletta. Albumi on myynyt myös kultaa.


title: Ivar Lassy

text: Ivar Fredrik Lassy (18. marraskuuta 1889 Baku, Venäjä – 4. kesäkuuta 1938 Butova, Neuvostoliitto) oli suomalainen työväenliikkeessä toiminut filosofian tohtori ja orientalisti, joka ammuttiin Stalinin puhdistuksissa.


title: Ivar Lassy

text: Bakussa syntyneen Lassyn isä Esaias Lassy toimi Nobel Oil Companyn palveluksessa laivan kapteenina Kaspianmerellä. Talvet Suomessa ja kesät Bakussa viettänyt Lassy opiskeli itämaisia kieliä Helsingin yliopistossa ja väitteli tohtoriksi 1916 azerbaidžanilaisesta kansanperinteestä. Suomen sisällissotaan Lassy osallistui punaisten puolella kansanvaltuuskunnan kielenkääntäjänä ja Espoon kunnanhallinnon johtajana mutta ei osallistunut varsinaisiin sotatoimiin. Lassy perusti keväällä 1919 "Työväenlehtien uutistoimiston" jonka uutismateriaali oli sävyltään kommunistista. Hän alkoi myös kirjoittaa Tampereella ilmestyneeseen Kansan Sanomat-lehteen artikkeleita nimimerkillä "Sapiens" käsitellen muun muassa Suomen Sosialistista Työväenpuoluetta ja sen eduskuntatyöskentelyä. Vasemmistososialisti Lassy toimi jonkin aikaa Suomen Sosialidemokraattisessa puolueessa, mutta hän ei onnistunut saamaan siellä vastakaikua mielipiteilleen. Vuonna 1919 hän oli perustamassa vasemmistososialistista Sosialistista Aikakauslehteä ja kirjoitti siihen useita kymmeniä artikkeleja. Lassy toimi vuodesta 1919 Suomen sosialistisessa työväenpuolueessa ja vuonna 1920 hänet tuomittiin yhdeksi vuodeksi ja yhdeksäksi kuukaudeksi kuritushuoneeseen valtiopetoksen valmistelusta.


title: Ivar Lassy

text: Päästyään vankilasta Lassy siirtyi 1922 Neuvostoliittoon. Hän oli 1922–1923 Kominternin informaatio- ja tilasto-osaston varapäällikkö ja sen jälkeen Karjalan tasavallan kansanvalistusministerinä ja Petroskoin puoluekoulun johtajana. Vuonna 1928 Lassy siirtyi Moskovaan työskennellen nyt toimittajana ja kääntäjänä Komiternin kustannusliikkeessä. Hän oli samalla myös Lännen vähemmistökansallisuuksien yliopiston norjalaisen ja ruotsalaisen osaston päällikkönä ja 1932–1935 Moskovan yliopiston itämaisten kielten lehtorina. Lassy teki lisäksi tutkimustyötä "Idän kansojen instituutissa". Vuonna 1936 Lassy siirrettiin "Ulkomaisen kustannusliikkeen metodibyroon" päälliköksi, mutta hänet pidätettiin jo syyskuussa 1937 syytettynä vakoilusta Suomen hyväksi. Hänet tuomittiin kuolemaan ja ammuttiin kesäkuussa 1938. Lassyn maine palautettiin 1959.


title: Ivar Lassy

text: Ivar Lassyn elämänvaiheet ovat pohjana kirjailija Thomas Wulffin romaanitrilogialle "En hjälte för vår tid" (2006), "Med bästa vilja i världen" (2012) ja "Otack är världens lön" (2017).


title: Buren (täsmennyssivu)

text: Buren voi tarkoittaa seuraavia:


title: Jack Hodgins

text:
Tri Jack Stanley Hodgins on fiktiivinen hahmo yhdysvaltalaisesta televisiosarjasta "Bones", jossa hahmoa esittää T. J. Thyne. Jack esitellään sarjassa pääasiassa hyönteistutkijana, mutta hän on myös mineraalitutkija ja oikeuskemisti. Jackin harrastuksia ovat muun muassa salaliittoteoriat. Hän osaa arvioida uhrin kuolinajan ihmis- tai eläinjäänteisiin kehittyneiden toukkien perusteella.
Hodgins on yksi työryhmänsä sarkastisimmista jäsenistä. Hän ei näytä pitävän Tri Goodmanin työtavoista (Jeffersonian instituutin johtaja), mutta tulee paljon paremmin toimeen Camille Saroyanin, oikeustieteen osaston johtajan kanssa. Jack osaa olla "hauska mies", jonka avulla hän teki Boothiin (David Boreanaz) vaikutuksen jaksossa "The Woman in the Garden". Jack on laboratoriossa työskentelevistä kaikkein normaalein ja hän auttaakin Addya sosiaalisoimaan.


title: Jack Hodgins

text: Jackin perhe on erittäin varakas – ja sattuukin olemaan Jeffersonian instituutin toiseksi suurin lahjoittaja; he omistavat Cantilever-ryhmän, kolmanneksi suurimman yksityisesti omistetun yhdistyksen Yhdysvalloissa. Jack toivoo, ettei hänen perheelleen kerrota hänen nykyisestä työasemastaan, sillä hän pelkää ettei pystyisi keksittymään uraansa. Booth, Zack ja Angela tietävät hänen perheestään, mutta kunnioittavat hänen toivettaan pitää asia salassa Brennanilta. Jaksossa "Aliens in a Spaceship" Jack kuitenkin kertoo Brennanille perheensä olevan rikas. Jaksossa "Two Bodies in the Lab" hänen näytetään ajavan Mini Cooperia. Ensimmäisen tuotantokauden jaksossa "The Man with the Bone" paljastetaan että Hodgins on kokenut luola-ajaja.


title: Jack Hodgins

text: Angela ja Hodgins menevät ensimmäisille treffeilleen (toisen tuotantokauden jakso "The Girl with the Curl") puistoon keinumaan. Jaksossa "Aliens in a Spaceship" Hodgins myönsi Brennanille olevansa rakastunut Angelaan. Hodgins kosi Angelaa kahdesti, mutta vaikka Angela myöntääkin rakastavansa häntä, Angela ei suiostu kumpaankaan koska hänestä se ei "tunnu" oikealta. Hodgins yllättää Angelan "Be My Love"-kosinnalla ja väittää rakastavansa heidän suhdettaan juuri sellaisena kuin se on. Angela on haltioissaan ja pyytää Hodginsia menemään hänen kanssaan naimisiin välittömästi. Hodgins suostuu, mutta parin häät jäävät lyhyiksi kun paljastuu, että Angela on teknillisesti mennyt naimisiin Fidžillä.


title: Jack Hodgins

text: Kolmannella tuotantokaudella Hodgins ja Angela palkkaavat yksityisetsivän nimeltä Amber Kippler paikantamaan Angelan miehen sijainnin. Etsivä löytää Angela miehen, Grayson Barasan, joka asuu No Name Keyssa, Floridassa. Hodgins ja Angela pyytävät Amberia pakottamaan Graysonin allekirjoittamaan avioeropaperit. Grayson kuitenkin kieltäytyy väittäen olevansa vieläkin rakastunut Angelaan ja on jopa rakentanut talon parille.


title: Jack Hodgins

text: Neljännellä kaudella Grayson Barasa (Sean Blakemore) allekirjoittamaan avioeropaperit. Angela ja Hodgins kuitenkin eroavat, koska he huomasivat Graysonin vierailun aikana etteivät luota kunnolla toisiinsa.


title: Jack Hodgins

text: Angelan isän tullessa kaupunkiin neljännen tuotantokauden jaksossa "The Science in the Physicist", Hodgins herää keskeltä aavikkoa side vasemmassa olkapäässään. Poistettuaan sen paljastuu tatuointi Angelan kasvoista ja teksti "Angie Forever". Katsojien annetaan uskoa, että Angelan isä teki tämän koska Hodgins satutti hänen tytärtään. Myöhemmin, jaksossa "The Cinderella in the Cardboard" paljastetaan, että Hodgins on kirjautunut nettideittisivustolle nimeltä 'Hate or Date'.


title: Jack Hodgins

text: Viidennellä tuotantokaudella Hodgins ja Angela menivät naimisiin.


title: Jack Hodgins

text: Kuudennella tuotantokaudella Angela synnyttää hänen ja Hodginssin esikoisen Michael Vincent Stacato Hodgins.


title: Jack Hodgins

text: Seitsemännellä tuotantokaudella Hodgins menettää rahansa hakkeri Pelantille.


title: Jack Hodgins

text: 11. kaudella Hodgins halvaantu.


title: Loso’s Way

text: Loso’s Way on rap-artisti Fabolouksen viides studioalbumi, joka julkaistiin 28. heinäkuuta 2009. Se sijoittui ilmestymisviikollaan Billboard 200 -listan ykköspaikalle 99 000 kappaleen viikkomyynnillään.


title: Loso’s Way

text: Suluissa kappaleen tuottaja.


title: Vuorentaustan koulu

text: Vuorentaustan koulu on Ylöjärven Vuorentaustassa sijaitseva noin 200 oppilaan koulu, jossa on luokat 1-6.


title: Vuorentaustan koulu

text: Vuorentaustan koulu perustettiin vuonna 1965, ja vuonna 2015 se juhli 50-vuotissyntymäpäiviään.


title: Vuorentaustan koulu

text: Koulun rehtori on Tuija Hirsilä-Peussa ja vararehtori Tapio Alppi. Luokanopettajia on kymmenen. Kouluun perustettiin ensimmäinen musiikkiluokka vuonna 2011.


title: Vuorentaustan koulu

text: Koulussa on päärakennus, jossa on kaksi kerrosta ja yksikerroksinen siipirakennus. Koulu on rakennettu punaisesta tiilestä. Koulua remontoitiin kesällä 2009, ja remontti jatkui kesällä 2010.


title: Vuorentaustan koulu

text: 6-luokkalaiset siirtyvät koulusta yläasteelle Soppeenharjun kouluun.


title: Black Sun Aeon

text: Black Sun Aeon oli Before the Dawnin solistin, Tuomas Saukkosen sooloprojekti.


title: Black Sun Aeon

text: Tammikuussa 2013 Nuclear Blast tiedotti Saukkosen lopettaneen Black Sun Aeonin sekä muut projektinsa Before the Dawnin, Dawn of Solacen ja RoutaSielun sekä perustaneen uuden Wolfheart-nimisen yhtyeen.


title: Vesiputousmalli

text: Vesiputousmalli on vaiheellinen ohjelmistotuotantoprosessi, jossa suunnittelu- ja toteutusprosessi etenee vaihe vaiheelta alaspäin kuin vesiputouksessa.


title: Vesiputousmalli

text: Vesiputousmallin katsotaan usein saaneen alkunsa Winston W. Roycen (1929-1995) kirjoittamasta 1970-luvulla julkaistusta artikkelista, vaikkakaan Royce ei itse käyttänyt termiä "Vesiputous" tekstissään. Royce esitti kyseisen mallin esimerkkinä virheellisestä ja toimimattomasta ohjelmistokehitysmallista. Alkujaan termiä käytettiinkin kritisoitaessa yleisesti käytettyjä ohjelmistotuotantokäytäntöjä.


title: Vesiputousmalli

text: Vesiputousmallin juuret ovat valmistusprosesseissa; hyvin strukturoituja ja vaiheistettuja prosesseja, joissa muutokset aiempiin vaiheisiin olivat joko hyvin kalliita tai jopa mahdottomia. Koska formaaleja ohjelmistotuotantomalleja ei tuohon aikaan vielä ollut, rautapuolen suunnittelumalli omaksuttiin pienin muutoksin ohjelmistotuotantoon.


title: Vesiputousmalli

text: Roycen alkuperäisessä vesiputousmallissa käytettiin seuraavia vaiheita (tässä järjestyksessä):


title: Vesiputousmalli

text: Vesiputousmallia seurattaessa edetään järjestyksessä yhdestä vaiheesta toiseen. Eli kun vaatimusten määrittely on valmistunut, siirrytään suunnitteluvaiheeseen, eikä vaatimuksia enää muokata. Suunnitteluvaiheessa valmistetaan selkeä kartoitus, jota toteuttajat (ohjelmoijat) sitten noudattavat. Vesiputousmalli vaatii, että yksi vaihe toteutetaan valmiiksi asti ennen seuraavan vaiheen aloittamista, vaikkakin muokattuja malleja (kuten Roycen lopullinen malli), joissa tätä ohjetta voidaan rikkoa, on olemassa.


title: Vesiputousmalli

text: Huolellinen suunnittelu ohjelmiston elinkaaren alussa todennäköisesti johtaa merkittäviin säästöihin projektin myöhemmissä vaiheissa. Tutkimukset osoittavat, että virhe (bugi), joka löydetään varhaisessa vaiheessa (kuten vaatimusten määrittelyssä tai suunnittelussa) on rahallisesti, työmäärällisesti ja ajallisesti halvempi korjata kuin jos sama virhe olisi havaittu myöhemmässä vaiheessa. McConnell (1996, s. 72), arvioi, että vaatimusmäärittelyvirhe, joka havaitaan vasta implementaatio- tai ylläpitovaiheessa, on 50–200 kertaa kalliimpi korjata kuin mitä se olisi ollut, jos se olisi huomattu jo vaatimusmäärittelyvaiheessa.)


title: Vesiputousmalli

text: Vesiputousmallissa on nimenomaan kyse varhaisen suunnittelun korostetusta merkityksestä (Big Design Up Front, BDUF). Aika, joka käytetään varhaisessa vaiheessa vaatimusten määrittelyyn ja suunnitteluun, säästää aikaa ja vaivaa myöhemmissä vaiheissa. Vesiputousmalli toimii täydellisesti vain silloin, kun jokainen vaihe on suunniteltu 100% oikein ja täydellisen kattavasti ennen seuraavaan vaiheeseen siirtymistä.


title: Vesiputousmalli

text: Muita vesiputousmallin hyötyjä ovat esimerkiksi sen painotus kattavaan dokumentointiin. Koska jokainen vaihe on täydellisesti suunniteltu ja "kiveen kirjoitettu", on vaikkapa uuden työntekijän helppo liittyä projektiin missä tahansa vaiheessa, sillä hänellä on täydellinen tieto aiemmasta prosessista saatavillaan.


title: Vesiputousmalli

text: Lisäksi vesiputousmalli tarjoaa selkeän ja helposti ymmärrettävän, hallittavan ja opetettavan lähtökohdan ohjelmistokehitysprojektiin. Jokainen vaihe on selkeä itsenäinen kokonaisuus ja projektin etenemistä on vaivatonta seurata seuraamalla millä "askelmalla" projekti milloinkin on.


title: Vesiputousmalli

text: Vesiputousmalli ja BDUF yleensäkin voi olla perusteltu suunnittelumalli sellaisille ohjelmille, joiden vaatimukset voidaan määritellä tarkasti jo alussa ja joiden vaatimuksiin, suunnitteluun ja toiminnallisuuteen ei tule mitään muutoksia enää ensimmäisen vaiheen jälkeen. Tämä pätee useimmiten vain pienissä ja rajoittuneissa ohjelmistoissa. Tarkka suunnittelu pakottaa toteuttajat (ohjelmoijat) työskentelemään tarkasti suunnitelman mukaan, joka helpottaa merkittävästi integraatiovaihetta.


title: Vesiputousmalli

text: Vesiputousmallia pidetään huonona lähinnä siksi, että uskotaan olevan mahdotonta suunnitella täydellisesti etukäteen mitään suurempaa ohjelmistoa siten, ettei aiempiin vaiheisiin tarvitsisi palata. Usein ohjelmistotuotannossa asiakas ei osaa tarkasti määritellä omia vaatimuksiaan ennen kuin on päässyt kokeilemaan jollain tasolla toimivaa prototyyppiä. Asiakas usein muuttaa vaatimuksiaan kesken projektin, ja vesiputousmallissa tämä tarkoittaisi sitä, että iso osa siitä ajasta ja vaivasta, joka on käytetty alussa suunnitteluun, joudutaan hylkäämään ja tekemään uudelleen.


title: Vesiputousmalli

text: Suunnittelijat eivät aina osaa ennakoida kaikkia toteutusongelmia ennen toteuttamisen aloittamista, ja uuden ratkaisumallin käyttäminen vaatisi uutta suunnittelua. Lisäksi projektin edetessä mahdolliset virheet aiemmissa vaiheissa saattavat kertautua valtaviksi ongelmiksi myöhemmissä vaiheissa.


title: Vesiputousmalli

text: Steve McConnell kuvaa kirjassaan "Code Complete" suunnittelun olevan sellainen ongelma, jonka vaatimuksia ei voida tarkalleen tietää etukäteen, ja että tästä syystä on mahdotonta saada yhtä vaihetta täydellisen valmiiksi ennen seuraavaan siirtymistä.


title: Vesiputousmalli

text: Steve McConnell käsittelee kirjansa "Rapid Development: Taming Wild Software Schedules" kappaleessa "lifecycle planning" useita eri muokattuja vesiputousmalleja, jotka saattavat korjata osan alkuperäisen mallin saamasta kritiikistä. Kaikki ohjelmistosuunnittelumallit yhtenevät joiltain osin vesiputousmalliin, mutta useimmat suosituista uusista suunnittelumalleista pyrkivät tarjoamaan enemmän joustavuutta suunnitteluprosessiin, jolloin jokaista vaihetta ei tarvitsisi pystyä toteuttamaan täydellisesti ennen seuraavaan siirtymistä ja joissa muutokset johonkin aiempaan vaiheeseen eivät aiheuttaisi yhtä merkittäviä ongelmia kuin vesiputousmallissa.


title: Dawn of Solace

text: Dawn of Solace oli Before the Dawnin solistin, Tuomas Saukkosen sooloprojekti.


title: Dawn of Solace

text: Tammikuussa 2013 Nuclear Blast tiedotti Saukkosen lopettaneen Dawn of Solacen sekä muut projektinsa Before the Dawnin, Black Sun Aeonin ja RoutaSielun uuden Wolfheart-yhtyeen tieltä.


title: Kulttuuriperintö

text: Kulttuuriperintö-käsitteellä viitataan yleensä joukkoon menneisyydestä periytyneitä aineellisia ja aineettomia resursseja, jotka ihmiset tunnistavat jatkuvasti kehittyvien arvojensa, uskomustensa, tietonsa ja perinteidensä heijastumaksi ja ilmaisuksi niiden omistuksesta riippumatta. Siihen kuuluu kaikki ne ympäristön ominaisuudet, jotka johtuvat ihmisten ja paikkojen historiallisesta vuorovaikutuksesta. Kulttuuriperintöä voivat olla esimerkiksi esineet, rakennukset, muokatut ja muovautuneet maisemat, tarinat, laulut, tavat.


title: Kulttuuriperintö

text: Kulttuuriperinnön lähikäsitteisiin kuuluu luonnonperinnön käsite, jolla viitataan yleensä luonnonkohteisiin.


title: Kulttuuriperintö

text: Nykyisessä kulttuuriperinnön tutkimuksessa on tavallinen näkemys, jonka mukaan kulttuuriperintö ei ole tietty pysyvä, staattinen asia, menneisyydestä tähän päivään itsestään säilynyt kohde. Kulttuuriperintö ymmärretään pikemminkin prosessina, johon kuuluu erilaisten arvojen ja kulttuuristen merkitysten luominen ja eteenpäin välittäminen. Kulttuuriperintö on nykypäivän suhde menneeseen, johon kuuluu tiettyjen asioiden muistaminen ja tiettyjen unohtaminen. Kulttuuriperintö on tapa representoida menneisyyttä.


title: Kulttuuriperintö

text: Myös historialliselta tai taiteelliselta arvolta korkea-arvoisista esineistä voi tulla osa kansallista kulttuuriperintöä. Esineiden myyminen tai lahjoittaminen ulkomaille sekä turismi vaarantavat kansalliseen perinteeseen liittyvien esineiden säilyttämistä kotimaissaan. Alueelliseen historiaan ja kulttuuriperinteeseen liittyvä turismi voi sisällyttää pelkkien vierailijoiden lisäksi sekä keräilijöitä että vauraita turisteja, jotka erityisesti saattavat olla kiinnostuneita ostamaan historiallisesti tai kulttuurillisesti arvokkaita esineitä ja kuljettamaan ne kotimaihinsa omiin kokoelmiinsa tai edelleen myytäväksi.


title: Kulttuuriperintö

text: Suomessa museovirasto pyrkii vaalimaan kulttuuriperinnöltään arvokkaiksi katsottuja esineitä, mutta silti niitä katoaa ulkomaille lahjoina sekä myyntiesineinä. Jos esimerkiksi taideteollista esinettä on valmistettu vain rajoitettu sarja ja se on yli 50 vuotta vanha, aarteella ei lain mukaan ole asiaa ulkomaille ilman lupaa, vaikka se olisi yksityishenkilön omistama. Museovirasto ja tulli pyrkivät estämään arvokkaiksi katsottujen esineiden viennin ulkomaille, mutta laitokset uskovat, että vain murto-osa arvokkaiden esineiden viennistä tulee heidän tietoonsa. Esimerkiksi Alvar Aallon Finlandia-talon sisustukseen suunnittelemat esineet päätyivät markkinoiden kautta ulkomaiselle ostajalle, mutta niiden kuljetus pois maasta onnistuttiin estämään kuljetusyhtiön otettua yhteyttä museovirastoon.


title: Egoeimi

text:
Egoeimi on kristillistä pop- ja rockmusiikkia soittava yhtye Kuopiosta ja Jyväskylästä. Yhtye perustettiin keväällä 1998 ja sen ensimmäinen keikka oli kesällä 1998. Keväällä 1999 yhtye saavutti SM-gospelin hopeasijoituksen. Egoeimin ensimmäinen levy "Minä olen" ilmestyi vuonna 2000. Yhtye on soittanut muun muassa Maata näkyvissä -festareilla, Ristirockissa, Vappugospelissa, Nuorten kesä -tapahtumassa sekä Oulugospelissa.
1. Luulo
2. Rauhaa ja Rakkautta
3. Jeesus Tulee
4. Matkalla


title: Flutina

text:
Flutina on diatoninen näppäinharmonikka. Se on harmonikan ensimmäisiä edeltäjiä. Soittimessa ei ole bassonäppäimiä, vaan vasemmalla kädellä liikutellaan vain palkeita. Näppäimistön edessä on keinuvipu, "bascule d'harmonie". Kun vipu aktivoidaan peukalolla, avautuu venttiili, joka on ikään kuin yksinkertainen toonika/dominanttipilli.
Sisäiseltä rakenteeltaan ja siten myös ääneltään flutina muistuttaa englantilaista Charles Wheatstonen concertinaa. Flutina on yksi versio ranskalaisista soittimista, joilla oli sellaisia nimiä kuin "accordéon diatonique, accordéon mélodique, clavier (näppäin) mélodique", tai peräti "accordéon romantique". Siinä venttiilit aukeavat sisäpuolelle, näppäinten yläpuolelle, ja ilma tulee ulos kapeasta aukosta, joka on esiinpistävän näppäimistön takana. Sen katsotaan antavan lehdyköille huilumaisemman äänen. Ei ole tiedossa, käyttivätkö ranskalaiset nimitystä flutina. Tunnetuimpia valmistajia oli pariisilainen Busson.


title: Kaupunkiviljely

text: Kaupunkiviljely tarkoittaa ruoan kasvattamista kaupungeissa. Sitä on mahdollista harjoittaa pihoilla, parvekkeilla, sisätiloissa ja katoilla. Kansalaistottelemattomuuden puolelle menevää osaa kaupunkiviljelyä kutsutaan sissiviljelyksi.


title: Kaupunkiviljely

text: Myös siirtolapuutarhapalsta tai vuokrapalsta kuuluvat kaupunkiviljelyn piiriin.


title: Kaupunkiviljely

text: Kaupunkiviljely on viime aikoina saanut innoitusta mm. ilmastonmuutoksen torjunnasta, sillä se on ekologista, kun ruokaa ei tarvitse tuoda kaukaa. Kaupunkiviljelyä harjoittaa maailmanlaajuisesti noin 800 miljoonaa ihmistä. Kaupunkiviljelyn pidemmälle viety muoto on kaupunkimaatalous, johon liittyvät myös eläinten kasvatus ja metsätalous kaupunkiolosuhteissa.


title: Kaupunkiviljely

text: Ympärivuotista kaupunkiviljelyä voi harjoittaa sisätiloissa. Sisätiloissa kasvatustekniikoina voidaan käyttää kasvihuoneissakin hyödynnettyä vesiviljelyä. Sisätiloissa tarvitaan myös kasvivalaisimia, kun satoa halutaan tuottaa ympärivuotisesti.


title: Ykkösen kausi 2002

text: Ykkönen on Suomen toiseksi korkein jalkapallon sarjataso. Kaudella 2002 sarja pelattiin kahtena lohkona. Runkosarjan jälkeen lohkojen kaksi parasta joukkuetta pelasivat Veikkausliigan neljän viimeisen joukkueen kanssa kahdeksan joukkueen yksinkertaisen noususarjan. Sarjasta selvisi kuusi parasta joukkuetta Veikkausliigaan, koska joukkuemäärää nostettiin kahdestatoista neljääntoista kaudeksi 2003. Veikkausliigaan nousivat uusina joukkueina TPS, FC Jokerit ja FC KooTeePee. Samalla tämä oli viimeinen kausi toistaiseksi, jolloin Ykkönen pelattiin kahdessa lohkossa. Kaudella 2003 siirryttiin 14 joukkueen koko maan kattavaan sarjaan.


title: Ykkösen kausi 2002

text: Runkosarjan lohkoissa oli poikkeuksellisesti vain yhdeksän joukkuetta, koska HIK, FC Jokrut ja TPV luopuivat sarjapaikasta. Pohjoislohkoon nostettiin TPV:n tilalle Kakkosesta GBK ja PP-70 siirrettiin etelälohkoon. Runkosarjan joukkueet kahta parasta lukuun ottamatta pelasivat omissa lohkoissaan yksinkertaisen putoamissarjan, jossa runkosarjan tulokset otettiin mukaan. Lohkojen viimeiset putosivat suoraan Kakkoseen ja sijoille 5–6 sijoittuneet pelasivat karsintaottelut Kakkosen joukkueiden kanssa.


title: Ykkösen kausi 2002

text: Joukkueille annettiin bonuspisteitä seuraavasti:HIFK, FC Viikingit ja Kraft säilyttivät paikkansa Ykkösessä. FC Korsholm putosi Kakkoseen.HIFK säilytti paikkansa Ykkösessä vierasmaalisäännöllä.FC Viikingit säilytti paikkansa Ykkösessä yhteismaalein 6–2.Kraft säilytti paikkansa Ykkösessä yhteismaalein 6–0.OLS nousi Ykköseen yhteismaalein 7–2.


title: Ykkösen kausi 2002

text: Etelälohko


title: Ykkösen kausi 2002

text: Pohjoislohko


title: Tyler

text: Tyler on englanninkielinen sukunimi ja miehen etunimi.


title: Tyler

text: Tunnettuja Tyler-nimisiä:


title: Polk

text: Polk on seuraavien henkilöiden sukunimi:


title: Janne Vilkuna

text: Janne Tapio Vilkuna (s. 8. elokuuta 1954 Helsinki) on Jyväskylän yliopiston museologian professori ja Jyväskylän yliopiston museon johtaja. Hän on myös toiminut useissa museoalan luottamustoimissa ja asiantuntijatehtävissä sekä kirjoittanut lukuisia julkaisuja arkeologian, kansatieteen, Suomen historian, taidehistorian ja museologian alalta. Vilkuna on Suomen ensimmäinen museologian professori.


title: Janne Vilkuna

text: Vilkuna on sotilasarvoltaan majuri.


title: Janne Vilkuna

text: Vuonna 2000 Vilkuna osallistui seurueeseen, joka matkasi soutamalla Jyväskylästä Viron Tarttoon.


title: Janne Vilkuna

text: Vilkuna valmistui filosofian kandidaatiksi Helsingin yliopistosta vuonna 1979 pääaineenaan arkeologia. Hän työskenteli Keski-Suomen museossa eri tehtävissä vuosina 1980–1989. Vilkuna siirtyi Jyväskylän yliopiston palvelukseen vuonna 1989, kun hänet nimitettiin vasta perustettuun museologian yliassistentin virkaan. Hän väitteli filosofian tohtoriksi vuonna 1992. Vuonna 1993 hänet nimitettiin Jyväskylän yliopiston museon johtajaksi. Ylisassistentin virka muuttui määräaikaiseksi apulaisprofessuuriksi 1997, määräaikaiseksi professuuriksi 1998 ja edelleen vakinaiseksi professuuriksi 1999. Vilkunasta tuli Suomen ensimmäinen museologian professori.


title: Janne Vilkuna

text: Vilkunan merkittävimpiä julkaisuja on "75 vuotta museoiden hyväksi – Suomen museoliitto 1923–1998" (1998).


title: Janne Vilkuna

text: Janne Vilkuna on edesmenneen akateemikko, kansatieteilijä, kielitieteilijä ja historiantutkija Kustaa Vilkunan pojanpoika ja historiantutkija Kustaa H. J. Vilkunan veli.


title: Azubuike Oliseh

text: Azubuike Oliseh (18. marraskuuta 1978) on entinen nigerialainen jalkapalloilija. Hän oli pelipaikaltaan puolustaja. Oliseh pelasi urallaan mm. Suomessa FC Jokereissa.


title: Azubuike Oliseh

text: Myös Azubuiken veljet Sunday, Egutu ja Churchill ovat vaikuttaneet jalkapallossa pelaajina tai valmentajina.


title: Pierce

text: Pierce on muun muassa seuraavien henkilöiden sukunimi:


title: Buchanan

text: Buchanan voi olla henkilö- tai paikannimi.


title: HMS Southampton (1912)

text: HMS Southampton oli Britannian kuninkaallisen laivaston Chatham-luokan kevyt risteilijä, joka palveli ensimmäisessä maailmansodassa.


title: HMS Southampton (1912)

text: Alus tilattiin John Brown and Companyltä Clydebankistä osana vuoden 1911 laivasto-ohjelmaa. Sen köli laskettiin 6. huhtikuuta 1911 ja alus laskettiin vesille 16. toukokuuta 1912. Alus valmistui saman vuoden lopulla marraskuussa.


title: HMS Southampton (1912)

text: "HMS Southampton" liitettiin palvelukseen otettaessa ensimmäisen taistelulaivueeseen. Se oli heinäkuusta alkaen 1. kevytristeilijälaivuetta komentavan kommodorin lippulaivana, missä tehtävässä se oli aina vuoteen 1915 saakka. Alus vieraili kesäkuussa 1914 Kielissä.


title: HMS Southampton (1912)

text: Ensimmäisen maailmansodan puhjettua alus osallistui sodan ensimmäisiin meritaisteluihin Helgolandissa sekä Doggerin matalikolla. Alus johti 2. kevyt risteilijälaivuetta helmikuusta 1915 alkaen aina vuoteen 1917, jona aikana se osallistui Skagerrakin taisteluun. Taistelun aikana "HMS Southampton" upotti Saksan keisarikunnan laivaston torpedoveneen "SMS S35" sekä risteilijä "SMS Frauenlobin". Alus itse kärsi pahoja vaurioita yöllisessä taistelussa.


title: HMS Southampton (1912)

text: Alus siirrettiin 1917 8. kevytristeilijälaivueeseen, josta se siirrettiin 1919 edelleen lippulaivaksi Etelä-Amerikan asemalle 1919-1920 sijoitettuun 7. kevytristeilijälaivueeseen. Alus oli modernisoitava Kapkaupungissa 1920-1921, mistä palattuaan se siirrettiin Itä-Intian aseman 4. kevytristeilijälaivueeseen.


title: HMS Southampton (1912)

text: "HMS Southampton" poistettiin palveluksesta elokuussa 1924 ja se siirrettiin Noren reserviin. Alus sijoitettiin elokuussa 1925 poistolistalle ja se myytiin romutettavaksi 13. heinäkuuta 1926 Wardille Pembrokeen.


title: Fragments of Unbecoming

text: Fragments of Unbecoming on saksalainen melodista death metallia soittava yhtye.


title: Kontrasti

text: Kontrasti voi tarkoittaa:


title: Naima Mora

text: Naima Mora (s. 1. maaliskuuta 1984 Detroit, Michigan) on yhdysvaltalainen malli, joka voitti "Huippumalli haussa" -ohjelman neljännen tuotantokauden.


title: Diablo Swing Orchestra

text: Diablo Swing Orchestra on ruotsalainen vuonna 2003 perustettu avant-garde metal -yhtye.


title: Diablo Swing Orchestra

text: Yhtyeen kuvitteellisen taustatarinan mukaan sen jäsenten esivanhemmat muodostivat orkesterin 1500-luvun alun Ruotsissa, missä heidän säätyrajat ylittävä suosionsa ei miellyttänyt kirkkoa ja muiden hillitsemiskeinojen osoittauduttua tehottomiksi heidät lavastettiin lopulta murhaajiksi. Yhtye joutui piilottelemaan suosijoidensa avustuksella, kunnes heistä luvattiin niin suuri kiinniottopalkkio, että he totesivat jäävänsä väistämättä kiinni ennemmin tai myöhemmin. He päättivät paljastaa itsensä ja esiintyä avoimesti vielä viimeisen kerran, mutta sitä ennen he kirjoittivat sinetöidyt kirjeet, joissa he velvoittivat jälkeläisensä aloittamaan yhtyeen uudestaan 500 vuotta myöhemmin.


title: Jaslene Gonzalez

text: Jaslene Gonzalez (s. 29. toukokuuta 1986 Puerto Rico) on yhdysvaltalainen malli, joka voitti "Huippumalli haussa" -ohjelman kahdeksannen tuotantokauden.


title: Jaslene Gonzalez

text: Gonzalez on syntynyt Puerto Ricossa, mutta hän kasvoi Chicagossa. Hän oli tehnyt hieman mallin töitä jo ennen osallistumistaan "Huippumalli haussa" -ohjelmaan.


title: Andrea Elson

text: Andrea Elson (s. 6. maaliskuuta 1969 New York, New York) on yhdysvaltalainen näyttelijä, joka tunnetaan televisiosarjasta "Alf".


title: Andrea Elson

text: Elson esiintyi ensi kerran televisiosarjassa Simon & Simon vuonna 1983, jonka jälkeen hänellä oli päärooli lyhyeksi jääneessä televisiosarjassa Tietokonejengi vuosina 1983-1984. Sarjan päätyttyä Elson vieraili vielä Silver Spoons -sarjassa ennen kuin sai uransa merkittävimmän roolinsa Tanner perheen tyttärenä Lynn Tannerina televisiosarjassa "Alf". Hän näytteli roolissa neljä vuotta, jonka aikana Elson oli kahdesti ehdolla parhaaksi nuoreksi näyttelijäksi Young Artist gaalassa vuosina 1987 ja 1989. Sarjan jälkeen Elson teki lähinnä vierasesiintymisiä televisiosarjoissa, kuten Parker Lewis ei mene halpaan, Pulmuset ja Hulluna sinuun.


title: Andrea Elson

text: Elson kärsi bulimiasta Alf-sarjan toisen tuotantokauden lopulla, joka jatkui pitkään näyttelijäurallaan. Hän meni naimisiin tuotantoapulaisen Scott Hopperin kanssa vuonna 1993 ja pari sai lapsen vuonna 1997. Tuolloin Elsonin bulimia helpotti ja hän vieraili Tunteita ja tuoksuja saippuasarjassa muutaman jakson verran. Elson päätti kuitenkin jättää näyttelemisen keskittyäkseen lapseensa ja kehitteillä olevaan elämäntyyliohjelmaan.


title: Borderline Hymns

text: Borderline Hymns on Diablo Swing Orchestran ensimmäinen EP-levy, joka on julkaistu vuonna 2003.


title: Makrovirus (fiktio)

text: Makrovirus on fiktiivinen, ihmissilmin näkyvä virus. Olemassaolevien virusten tapaan makrovirukset tarvitsevat muita eliöitä selviytyäkseen.


title: Makrovirus

text: Makrovirus on tietokonevirus, joka on kirjoitettu makro-kielellä. Jotkin tietokoneohjelmat (erityisesti Microsoft Office -paketin ohjelmat) sallivat makrojen lisäämisen tiedostoihin, jotta tiettyjä toimintoja voitaisiin suorittaa automaattisesti ohjelman käytön yhteydessä. Tämä mahdollistaa erityisen väylän virusten leviämiselle. Juuri tästä syystä on vaarallista avata odottamattomia liitetiedostoja sähköpostia käytettäessä. Nykyaikaiset viruksentorjuntaohjelmat tunnistavat myös makroviruksia.


title: Ratata

text: Ratata on vuonna 1980 perustettu ruotsalainen popyhtye, joka tunnetaan erityisesti sen 1980-luvulla tehdyistä hittikappaleistaan, kuten ""Jackie"" ja ""Så länge vi har varann"". Yhtyeen jäsen Mauro Scocco on tehnyt myös soolouraa.


title: Foundry Group

text: Foundry Group on yhdysvaltalainen pääomasijoitusyhtiö, joka toimii venture capital -rahoittajana varhaisen vaiheen yrityksille. Foundry Group toimii päätoimipaikastaan, Boulderista, Coloradosta käsin koko Pohjois-Amerikassa. Yrityksen perustajajäsen Brad Feld pitää yhtä alan tunnetuimmista blogeista.


title: Suomen kansan itsenäisyysrintama

text: Suomen kansan itsenäisyysrintama on vuonna 1992 perustettu Suomen itsenäisyyttä Euroopan unionista ajava yhdistys. Ryhmän näkyvimpinä toimintamuotona on nykyisin Itsenäisyyspuolue.


title: Suomen kansan itsenäisyysrintama

text: Vuoden 1994 presidentinvaalissa rintama asetti ehdokkaakseen Keijo Korhosen keräämällä 20 000 kannattajan nimet. Korhosta tukivat muun muassa Ilkka Hakalehto (sit), Pentti Kettunen (smp), Annikki Koistinen (kesk), Leo Meller, Heikki Mustonen (vas), Paavo Niinikoski (kesk), Pekka Puska (kesk), Sakari Talvitie ja Ville Tikkanen (sdp). Korhonen sai vaalissa 186 936 ääntä (5,8 %) ja hän oli viides yhdentoista ehdokkaan joukossa.


title: Mia Malmi

text: Mia Malmi (s. 24. maaliskuuta 1972) on helsinkiläinen seurapiiritoimittaja ja kirjailija. Hän on julkaissut teokset "Kokkaa tähtien kanssa" (2007) ja "Uuden äidin selviytymisopas" (2009) sekä "Hullu akka!" -pakinakokoelman (2010) yhdessä muiden kirjoittajien kanssa. Malmi on naimisissa, ja hänellä on vuonna 2007 syntynyt Lumi-tytär. Malmi on niin ikään tuttu 90-luvun Plus-nimisestä tyttöbändistä, joka julkaisi pop-levyn.


title: Lummenälvikäs

text: Lummenälvikäs ("Galerucella nymphaeae") on vesikasveilla elävä kovakuoriaislaji. Lummenälvikäs on noin 6-7 mm pitkä. Se on yleinen lumpeiden ja ulpukoiden lehdillä, sillä se myös syö niitä. Toukka on noin 10 mm:n pituinen, musta ja pitkulainen. Pohjoisempana lummenälvikäs elää soilla ja syö mm. kurjenjalkaa ("Potentilla palustris"). Näiden erilaistuneiden populaatioiden taksonominen asema on edelleen hieman epäselvä ja tutkimukset jatkuvat mm. sen suhteen, ovatko ne eri lajeja vai eivät?


title: Illinois Institute of Technology

text: Illinois Institute of Technology (IIT) on yliopisto Chicagossa, Yhdysvalloissa. Yliopistossa on 2 639 opiskelijaa ja 4 833 jatko-opiskelijaa. IIT perustettiin vuonna 1940, kun 1890-luvulla perustetut Armour Institute of Technology ja Lewis Institute yhdistettiin.


title: Illinois Institute of Technology

text: Philip Danforth Armour lahjoitti miljoona dollaria, kun hän oli kuullut, että Frank W. Gunsaulus oli luvannut perustaa tuolla summalla kaikille avoimen korkeakoulun. Armourin lahjoituksen ansiosta Chicagoon perustettiin 1893 Armour Institute of Technology. Vuonna 1895 Allen Cleveland Lewisin lahjoituksesta perustettiin Lewis Institute. Lewis oli yksi sijoittajista, joiden ansiosta kaupunki jälleenrakennettiin vuoden 1871 palon jälkeen.


title: Illinois Institute of Technology

text: 1930-luvun laman seurauksena sekä Armour että Lewis Instituten rahat olivat vähissä. Tämä johti oppilaitosten yhdistämiseen. IIT syntyi heinäkuussa 1940. Tämän jälkeen IIT:hen on liittynyt myös muita oppilaitoksia. Vuonna 1937 perustettu Institute of Design yhdistyi IIT:hen 1949. Chicago-Kent College of Law ja Stuart School of Business liittyivät IIT:hen 1969. Chicago-Kent College of Law liittymisen myötä IIT:stä tuli yksi harvoista teknillisistä yliopistoista, joissa oli myös oikeustieteellinen laitos. Midwest College of Engineering liittyi IIT:hen 1986.


title: Illinois Institute of Technology

text: IIT:hen kuuluu viisi kampusta Chicagon metropolialueella. Pääkampus, joka on 48,6 hehtaarin suuruinen, sijaitsee aivan Chicagon keskikaupungin läheisyydessä. Pääkampus tunnetaan erityisesti arkkitehtuuristaan, sillä kuuluisa arkkitehti Ludwig Mies van der Rohe on suunnitellut monia alueen rakennuksista. American Institute of Architects valitsi kampuksen 1976 Yhdysvaltain 200 arkkitehtonisesti arvokkaimman kohteen joukkoon, ja Crown Hall, jossa sijaitseva IIT:n arkkitehtuurin laitos on valittu kansalliseksi historialliseksi muistomerkiksi.


title: Illinois Institute of Technology

text: Chicagon kaupungin alueella sijaitsee lisäksi kaksi muuta kampusaluetta. Wheatonissa on Daniel L. ja Ada Ricen kampus sekä Summitissa Moffetin kampus, jossa on Ruokaturvallisuuden ja -teknologian kansallinen tutkimuskeskus.


title: Illinois Institute of Technology

text: IIT on jaettu yhdeksään osastoon:


title: Institutional Venture Partners

text: Institutional Venture Partners (IVP) on yhdysvaltalainen pääomasijoitusyhtiö, joka toimii venture capital -rahoittajana jo vakiintuneille yrityksille (yli 10 miljoonan dollarin vuotuinen liikevaihto). IVP hallinnoi noin 2,2 miljardin dollarin sijoitusomaisuutta.


title: Institutional Venture Partners

text: Institutional Venture Partnersin päätoimipaikka on venture capital -rahoittajien mekassa, Piilaakson Menlo Parkin Sand Hill Roadilla. IVP oli yksi varhaisimmista VC-pääomasijoitusyhtiöistä, joka sijoittui alueelle. Yrityksellä on sivutoimipaikka myös San Franciscossa.


title: Kimmo Seppälä

text: Kimmo Seppälä (s. 1965 tai 1966) on suomalainen toimittaja, joka oli "Mediuutisten päätoimittaja" ja toimitusjohtaja 2009–2011. VTM Kimmo Seppälä aloitti uransa Talentumilla vuonna 1996 ja toimi ennen "Mediuutisia MikroPC:n" päätoimittajana.


title: Tikkalan koulu

text: Tikkalan koulu on Tikkalassa Jyväskylässä sijaitseva peruskoulu. Vuonna 1997 Tikkalan ja Ylä-Muuratjärven koulupiirit yhdistettiin, kun Ylä-Muuratjärven koulu lakkautettiin. Vuonna 1904 rakennettu Tikkalan koulu nimettiin uudelleen Patajärven kouluksi.


title: Tikkalan koulu

text: Syksyllä 2009 valmistui uusi koulurakennus 200 metrin päähän vanhasta ja koulun nimi vaihdettiin takaisin Tikkalan kouluksi. Uusi rakennus maksoi 4 miljoonaa ja sen yhteydessä toimii päiväkoti. Päätöksen koulun rakentamisesta teki Korpilahden kunnanvaltuusto kun kunnan pohjoispäästä oli lakkautettu Moksin ja Ylä-Muuratjärven koulut. Koulussa on 3 opettajaa ja 40 oppilasta, mutta koulu on mitoitettu 70 oppilaalle. Koulun rehtori on Tiina Jylhä.


title: Bad Boys Are Here (kappale)

text: Bad Boys Are Here on suomalaisen hard rock -yhtyeen Peer Güntin single albumilta Backseat. Se nousi Suomen virallisen listan sijalle 17. Kappale on valittu Peer Güntin kolmanneksi parhaaksi kappaleeksi Radio Rockin Suurimmat Yhtyeet -äänestyksessä.